Komisijos Reglamentas (EB) Nr. 993/2001
2001 m. gegužės 4 d.
iš dalies keičiantis Reglamentą (EEB) Nr. 2454/93, išdėstantį Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. spalio 12 d. Tarybos reglamentą (EEB) Nr. 2913/92, nustatantį Bendrijos muitinės kodeksą [1], su paskutiniais pakeitimais, padarytais Europos Parlamento ir Tarybos reglamentu (EB) Nr. 2700/2000 [2], ypač į jo 247 straipsnį,
kadangi:
(1) Teisinės nuostatos, skirtos tam, kad būtų parengta, baigta kurti ir, jei reikia, atnaujinta egzistuojanti kompiuterizuotos tranzito sistemos teisinė sistema, užtikrintas nuoseklus ir patikimas visos kompiuterizuotos tranzito procedūros veikimas, turėtų būti įdiegtos į Komisijos reglamentą (EEB) Nr. 2454/93 [3] su paskutiniais pakeitimais, padarytais Reglamentu (EB) Nr. 2787/2000 [4].
(2) Pasikeitimas informacija tarp išvykimo įstaigų ir tranzito įstaigų muitinių naudojant informacinės technologijos priemones ir kompiuterinius tinklus leis geriau kontroliuoti tranzito operacijas ir kartu išlaisvinti vežėjus nuo reikalavimo pateikti kiekvienai tranzito įstaigai tranzito kontrolės lakštą.
(3) Įgyvendinant bendrosios garantijos naudojimo ir atleidimo nuo prievolės pateikti garantiją priežiūrą, būtina nustatyti numanomą muitų ir kitų privalomųjų mokėjimų, susijusių su kiekviena tranzito operacija, sumą tais atvejais, kai nėra šiam apskaičiavimui reikalingų duomenų. Tačiau muitinės turėtų turėti įgaliojimus nustatyti kitą skaičių, remdamosi kita joms žinoma informacija.
(4) Taikant garantijas, kurių priežiūrą atlieka kompiuterizuota tranzito sistema, neturėtų būti reikalaujama, kad išvykimo įstaigai būtų pateikti popieriniai garantijos dokumentai.
(5) Kompiuterizuotai vienkartinės garantijos kontrolei naudojant lakštus, tikslinga įpareigoti garantą garantijos įstaigai pateikti bet kurią reikalaujamą informaciją apie išduotus lakštus.
(6) Kad muitinė ir ekonominės veiklos dalyviai maksimaliai išnaudotų kompiuterizuotos tranzito sistemos pranašumus, tikslinga ir įgaliotąjį gavėją įpareigoti keistis informacija su paskirties įstaiga naudojant automatinio duomenų apdorojimo technikes priemones.
(7) Kompiuterizuota aplinka leis gerokai sutrumpinti šiuo metu sunaudojamas laiko sąnaudas paklausimo procedūrai atlikti.
(8) Elektroninius tranzito duomenis lengviau gauti pasinaudojus judėjimo registracijos numeriu (JRN), kuris kaip standartinis brūkšninis kodas bus spausdinamas tranzito lydinčiajame dokumente, kad pagreitintų procedūrą ir padidintų jos veiksmingumą.
(9) Reglamento (EEB) Nr. 2454/93 II dalies III antraštinė dalis, skirta muitinio sandėliavimo procedūrai, laikinojo įvežimo perdirbti procedūrai, muitinės prižiūrimam perdirbimui, laikinajam įvežimui ir laikinojo išvežimo perdirbti procedūrai turėtų būti supaprastinta ir racionaliau išdėstyta. Turėtų būti pakeistas V antraštinės dalies I skyrius, skirtas laisvosioms zonoms ir laisviesiems sandėliams.
(10) Reglamentas (EEB) Nr. 2913/92 (toliau - "Kodeksas") su pakeitimais, padarytais Reglamentu (EB) Nr. 2700/2000, suteikia pagrindą sukurti sąlygas, leidžiančias lanksčiau naudotis tam tikromis procedūromis, kai perdirbimo muitinei prižiūrint atveju vietoj teigiamo sąrašo taikomas ekonominių sąlygų patikrinimas, kai, prieš išduodant leidimus taikyti laikinojo įvežimo perdirbti procedūrą, daugiausia dėmesio tikrinant ekonomines sąlygas skiriama jautrioms prekėms ir kai laikinojo išvežimo perdirbti atvejais daugiau taikomas apmokestinimo metodas, pagrįstas procedūros kaina.
(11) Sąveika tarp laikinojo įvežimo perdirbti tvarkos ir eksporto grąžinamųjų išmokų sistemos žemės ūkio produktų ir prekių sektoriaus srityje reikalauja išsamesnių taisyklių, leidžiančių sumažinti eksporto subsidijas, dėl ko yra susitarta su Pasaulio prekybos organizacija.
(12) Ekonominio poveikio turinčių muitinės procedūrų taisyklių visuma turėtų būti išdėstyta racionaliau, atsižvelgiant į tą faktą, kad kiekvienai iš penkių ekonominio poveikio turinčių muitinės procedūrų taikomos tapačios nuostatos. Siekiant išvengti taisyklių pasikartojimo, nuostatos, kurios bendros dviem ar daugiau procedūrų, turėtų būti pateiktos viename skyriuje. Ši dalis daugiausia skirta leidimų suteikimui, įskaitant tuos, kuriuos suteikia kelios administracijos, ir supaprastintai leidimų išdavimo tvarkai, prekių apskaitai, išeigos normoms, kompensacinėms palūkanoms, įforminimo metodams, perkėlimams ir administraciniam bendradarbiavimui, taip pat suderintai prašymų ir leidimų formų struktūrai. Kad procedūrinės taisyklės būtų lankstesnės, turėtų būti numatyta galimybė tam tikromis sąlygomis vieneriems metams suteikti leidimą atgaline data.
(13) Kodeksas su pakeitimais, padarytais Reglamentu (EB) Nr. 2700/2000 taip pat suteikia pagrindą leisti valstybėms narėms nustatyti laisvąsias zonas, kuriose bus atliekami muitinės patikrinimai ir formalumai bei taikomos nuostatos, susijusios su skola muitinei, atsižvelgiant į muitinės sandėliavimo procedūrų reikalavimus. Todėl laisvosios zonos turėtų būti skirstomos pagal joms taikomą kontrolės rūšį.
(14) Visų taisyklių skaidrumas turėtų būti padidintas nuostatomis taikant griežtesnę struktūrą ir didesnį glaustumą, taip pat kaip galima labiau išvengiant muitinės ir žemės ūkio taisyklių pasikartojimo.
(15) Turėtų būti gerokai sumažinta priedų. Kai kurie turėtų būti įtraukti į patį tekstą (Nr. 69a, 74, 95); kiti turėtų būti sujungti (67 ir 68; 70, 75a, 81, 82, 84, 98 ir 106; 71, 72 ir 83; 85, 86, 88, 89 ir 107); galiausiai kita priedų grupė turėtų būti išbraukta, nes jų turinys yra labiau aiškinamojo, parodomojo ar pavyzdinio pobūdžio. Turėtų būti sukurti du nauji priedai (70 ir 73).
(16) Sparčiai plečiasi tarptautinė prekyba dėvėtais ir pakuotais rūbais. Siekiant palengvinti šią prekybą, tikslinga nustatyti kilmės taisyklę, taikomą surinktiems ir pakuotiems dėvėtiems rūbams ir kitiems naudotiems gaminiams.Taisyklė, kurią PPO Kilmės taisyklių komitetas patvirtino atsižvelgdamas į tarptautinį nelengvatinių kilmės taisyklių suderinimo kontekstą (PPO susitarimas dėl kilmės taisyklių), pagrindžia dėvėtų rūbų ir kitų naudotų gaminių kilmės nustatymą remdamasis paskutinio esminio pakeitimo sąvoka.
(17) Todėl Reglamentas (EEB) Nr. 2454/93 turėtų būti atitinkamai iš dalies pakeistas.
(18) Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 2454/93 iš dalies keičiamas:
1) 220 straipsnio 1 dalis iš dalies keičiama taip:
a) b punkte žodžiai "556 straipsnio 1 dalies antroji pastraipa" pakeičiami žodžiais "508 straipsnio 1 dalis";
b) c ir d punktuose po žodžių "raštiškas leidimas atitinkamai muitinės procedūrai" pridedami žodžiai "arba leidimo prašymo kopija, jei taikoma 508 straipsnio 1 dalis";
c) e punkte žodžiai "751 straipsnio 1 dalies antroji pastraipa" pakeičiami žodžiais "508 straipsnio 1 dalis";
2) 229 straipsnio 1 dalis iš dalies keičiama taip:
a) įžanginiame sakinyje žodžiai "696 straipsnis" pakeičiami žodžiais "497 straipsnio 3 dalies antroji pastraipa";
b) a punkte pirmoji ir antroji įtraukos pakeičiamos taip:
- "- gyvūnams pervarymui ar ganymui arba darbui atlikti ar gabenimui ir kitoms prekėms, atitinkančioms sąlygas, nustatytas 567 straipsnio antrosios pastraipos a punkte,
- - pakuotėms, nurodytoms 571 straipsnio a punkte, turinčioms nuolatinius, neištrinamus asmens, įsisteigusiam už Bendrijos muitų teritorijos, žymenis,";
c) a punkto ketvirtojoje įtraukoje žodžiai "671 straipsnio 2 dalies c punktas" pakeičiami žodžiais "569 straipsnis";
3) 232 straipsnio 1 dalis pakeičiama taip:
"1. Toliau išvardytos prekės vadovaujantis 579 straipsniu laikomos deklaruotomis laikinajam įvežimui 233 straipsnyje nurodytu veiksmu, nors jos ir nebūtų deklaruotos muitinei raštu arba žodžiu:
a) keleivių įvežami asmeniniai daiktai ir sportui skirtos prekės pagal 563 straipsnį;
b) transporto priemonės, išvardytos 556-561 straipsniuose;
c) jūreivių gerbūviui skirtos medžiagos, naudojamos tarptautinių jūrų maršrutų laivuose pagal 564 straipsnio a punktą.";
4) 251 straipsnyje įterpiamas šis 1c punktas:
"1c. Jei leidimas atgaline data suteiktas pagal:
- 294 straipsnį išleidimui į laisvą apyvartą taikant palankų tarifų režimą arba sumažinta ar nuline muito norma, atsižvelgiantį galutinį prekių vartojimą, arba
- 508 straipsnį, taikomą ekonominio poveikio turinčiai muitinės procedūrai.";
5) 268 straipsnio 3 dalyje ir 269 straipsnio 3 dalyje žodžiai "529-534 straipsniuose" pakeičiami žodžiais "524 straipsnyje";
6) 270 straipsnio 1 dalies trečiojoje pastraipoje žodžiai "497-502 straipsniuose" pakeičiami žodžiais "497, 498 ir 499 straipsniuose";
7) 272 straipsnio 2 dalyje žodžiai "529-534 straipsniai" pakeičiami žodžiais "524 straipsnis";
8) 275 straipsnio 1 dalyje žodžiai "556 straipsnio 1 dalies antroji pastraipa" pakeičiami žodžiais "508 straipsnio 1 dalis";
9) 1 dalies IX antraštinės dalies 3 skyriuje po 277 straipsnio įterpiamas šis poskirsnis:
"4 poskirsnis
Bendrosios nuostatos
277a straipsnis
Jei tam pačiam asmeniui suteikiami du ar daugiau leidimų ekonominio poveikio turinčioms muitinės procedūroms, ir viena procedūra įforminama pereinant į kitą procedūrą panaudojus vietinio įforminimo procedūrą, papildomos deklaracijos nereikalaujama."
;
10) 278 straipsnio 3 dalies d punktas pakeičiamas taip:
"d) supaprastintos procedūros netaikomos 524 straipsnyje nurodytoms Bendrijos žemės ūkio prekėms, kurioms įforminta muitinio sandėliavimo procedūra.";
11) 313 straipsnio 2 dalyje b ir c punktai pakeičiami taip:
"b) prekės, kurioms taikomas laikinasis saugojimas arba esančios I kontrolės tipo laisvojoje zonoje tokia prasme, kaip apibrėžta 799 straipsnyje, arba laisvajame sandėlyje;
c) prekės, pateiktos sąlyginio neapmokestinimo procedūrai, arba esančios II kontrolės tipo laisvojoje zonoje tokia prasme, kaip apibrėžta 799 straipsnyje.";
12) 313a straipsnio 1 dalis pakeičiama taip:
"1. Reguliari laivybos linija - tai reguliari linija, kuria prekės gabenamos laivais, kurie plaukioja tik tarp Bendrijos muitų teritorijoje esančių uostų, ir kurie negali atplaukti, nė iš vienos vietos, esančios už šios teritorijos ribų, įplaukti ar užsukti į ją arba į šios teritorijos uosto I kontrolės tipo laisvąją zoną tokia prasme, kaip apibrėžta 799 straipsnyje.";
13) 313b straipsnis iš dalies keičiamas taip:
a) 3 dalies d punkto pirmoji įtrauka pakeičiama taip:
"- tais maršrutais, kuriems reikia leidimo, nebus įplaukiama į jokį trečiosios šalies uostą arba į I kontrolės tipo laisvosios zonos tokia prasme, kaip apibrėžta 799 straipsnyje, uostą Bendrijos muitų teritorijoje, ir kad nebus atliekamas joks perkrovimas atviroje jūroje ir kad";
b) 7 dalis pakeičiama taip:
"7. Jeigu 313a straipsnio 1 dalyje nurodytos rūšies laivas aplinkybių, kurių jis negali kontroliuoti, yra priverstas prekes perkrauti jūroje arba yra laikinai įplukdytas į kurį nors trečiosios šalies uostą arba I kontrolės tipo laisvąją zoną tokia prasme, kaip apibrėžta 799 straipsnyje, Bendrijos muitų teritorijos uoste, laivybos kompanija nedelsiant informuoja vėlesnių uostų muitines apie įplaukimus per nustatytą laivo maršrutą.";
14) 322 straipsnio 2 dalyje žodžiai "tokia prasme, kaip apibrėžta 670 straipsnyje, išbraukiami;"
15) 346 straipsnio 1 dalis papildoma šia trečiąja pastraipa:
"Tačiau jeigu garantijos duomenimis tarp garantijos įstaigos ir išvykimo įstaigos keičiamasi naudojant informacinės technologijos priemones ir kompiuterinius tinklus, garantijos dokumento originalas paliekamas išvykimo įstaigoje.";
16) 347 straipsnyje įterpiama 3a dalis:
"3a. Jeigu garantijos įstaiga garantijos duomenimis su išvykimo įstaiga keičiasi naudodama informacinės technologijos priemones ir kompiuterinius tinklus, garantas pateikia šiai įstaigai visus reikalaujamus duomenis apie vienkartinės garantijos lakštus, kuriuos jis parengė atsižvelgdamas į muitinės nustatytus reikalavimus.";
17) 359 straipsnio 2 dalis pakeičiama taip:
"2. Vežėjas kiekvienai tranzito įstaigai pateikia tranzito kontrolės lakštą, surašytą blanke, atitinkančiame 46 priede pateiktą pavyzdį, kuris saugomas toje įstaigoje. Tačiau jeigu tranzito duomenimis tarp išvykimo įstaigos ir tranzito įstaigos keičiamasi naudojant informacinės technologijos priemones ir kompiuterinius tinklus, tranzito kontrolės lakštas nepateikiamas.";
18) 365 straipsnyje įterpiama 1a dalis:
"1a. Tais atvejais, kai taikomos 2 skirsnio 7 poskirsnio nuostatos ir išvykimo valstybių narių muitinės iki nustatyto laiko, per kurį prekės privalo būti pateiktos paskirties įstaigai, negauna "Atvykimo patvirtinimo"; pranešimo, šios institucijos informuoja vykdytoją ir paprašo, kad jis pateiktų procedūros užbaigimo įrodymą.";
19) 366 straipsnio 1 dalis papildoma šia trečiąja pastraipa:
"Tais atvejais, kai taikomos 2 skirsnio 7 poskirsnio nuostatos, muitinės paklausimo procedūrą taip pat pradeda kiekvieną kartą, kai "Atvykimo patvirtinimo"; pranešimo negauna iki to laiko, per kurį prekės privalo būti pristatytos į paskirties įstaigą, arba jeigu per šešias dienas po to, kai buvo gautas "Atvykimo patvirtinimo"; pranešimas, negauna "Kontrolės rezultatų"; pranešimo.";
20) įterpiamas šis 368a straipsnis:
"368a straipsnis
Jeigu garantijos įstaiga ir išvykimo įstaiga yra skirtingose valstybėse narėse, pranešimai, naudojami pasikeitimui garantijos duomenimis, atitinka struktūrą ir duomenis, kuriuos tarpusavyje suderinusios nustato muitinės.";
21) 369 straipsnis pakeičiamas taip:
"Išleidusi prekes, išvykimo įstaiga duomenis apie Bendrijos tranzito operaciją perduoda deklaruotai paskirties įstaigai, naudodama "Laukiamo atvykimo įregistravimo"; pranešimą, o kiekvienai deklaruotai tranzito įstaigai - naudodama "Laukiamo tranzito įregistravimo"; pranešimą. Šie pranešimai grindžiami duomenimis, paimtais iš tranzito deklaracijos, jei reikia taisoma ir atitinkamai užpildomi. Šie pranešimai atitinka struktūrą ir duomenis, kuriuos tarpusavyje suderinusios nustato muitinės.";
22) įterpiamas šis 369a straipsnis:
"369a straipsnis
Tranzito įstaiga registruoja vykimą pagal "Laukiamo tranzito įregistravimo"; pranešimą, gautą iš išvykimo įstaigos. Kiekvienas prekių patikrinimas atliekamas kaip tokio patikrinimo pagrindą naudojant "Laukiamo tranzito įregistravimo"; pranešimą. Išvykimo įstaiga informuojama apie vykimą naudojant "Sienos kirtimo patvirtinimo"; pranešimą. Šis pranešimas atitinka struktūrą ir duomenis, kuriuos tarpusavyje suderinusios nustato muitinės.";
23) 379 straipsnio 1 dalyje pridedama ši antroji pastraipa:
"Taikant pirmąją pastraipą, apskaičiuojama skolos muitinei už kiekvieną tranzito operaciją suma. Kai būtinų duomenų nėra, tokia suma laikoma lygia 7000 eurų, jeigu nėra kitos informacijos, kuri leistų muitinei nustatyti kitokį skaičių.";
24) 383 straipsnio 2 dalyje pridedama ši antroji pastraipa:
"Tačiau jeigu garantijos duomenimis tarp garantijos įstaigos ir išvykimo įstaigos keičiamasi naudojant informacinės technologijos priemones ir kompiuterinius tinklus, išvykimo įstaigai nepateiki jokie sertifikatai.";
25) 408 straipsnio 1 dalies b punktas pakeičiamas taip:
"b) nedelsiant siunčia paskirties įstaigai tranzito deklaracijos kopijas Nr. 4 ir Nr. 5, kurios buvo pridėtos prie prekių, nurodydamos, išskyrus atvejus, kai jos perduodamos naudojant automatinio duomenų apdorojimo technines priemones, atvykimo datą ir kiekvienos uždėtos plombos būklę.";
26) įdedamas šis 408a straipsnis:
"408a straipsnis
1. Kai paskirties įstaiga taiko 2 skirsnio 7 poskirsnio nuostatas, asmenims gali būti suteikiamas įgaliotojo gavėjo statusas, jeigu, laikydamiesi 373 straipsnyje nustatytų sąlygų, jie automatinio duomenų apdorojimo technines priemones naudoja ir susisiekimui su muitinėmis.
2. Įgaliotasis gavėjas informuoja paskirties įstaigą apie prekių atvykimą prieš jų iškrovimą.
3. Leidime būtinai nurodoma, kaip ir iki kada įgaliotasis gavėjas iš paskirties įstaigos gauna "Laukiamo atvykimo registravimo"; duomenis, kad būtų galima taikyti, mutatis mutandis, 371 straipsnį.";
27) 427 straipsnio 2 dalyje žodžiai "tokia prasme, kaip apibrėžta 670 straipsnio g punkte" išbraukiami;
28) II dalies III antraštinė dalis (496-787 straipsniai) pakeičiama taip:
"III ANTRAŠTINĖ DALIS
EKONOMINIO POVEIKIO TURINČIOS MUITINĖS PROCEDŪROS
1 SKYRIUS
Pagrindinės nuostatos, bendros daugiau negu vienai iš tvarkų
1 skirsnis
Sąvokos
496 straipsnis
"procedūros" - tai ekonominio poveikio turinti muitinės procedūra;
"leidimas" - tai muitinės leidimas procedūroms naudoti;
"bendras leidimas" - tai leidimas, kurį išduodant dalyvauja įvairios muitinės administracijos ir kuris apima procedūros pradžios įforminimą ir/arba užbaigimą, saugojimą, vėlesnio apdorojimo operacijas ar naudojimą;
"turėtojas" - tai leidimo turėtojas;
"prižiūrinti įstaiga" - tai muitinės įstaiga, kuri nurodyta leidime kaip turinti įgaliojimus prižiūrėti procedūras;
"pateikimo procedūrai įstaiga" - tai muitinės įstaiga arba įstaigos, kurios leidime nurodytos kaip įgaliotos priimti deklaracijas, pateikiant prekes procedūrai įforminti;
"formalumų užbaigimo įstaiga" - tai muitinės įstaiga arba įstaigos, nurodytos leidime kaip įgaliotos priimti deklaracijas, paskiriančias prekėms po joms įformintos procedūros naują leidžiamą muitinės patvirtintą režimą ar naudojimą arba, jei išvežama laikinai perdirbti, - deklaraciją dėl išleidimo į laisvą apyvartą;
"gabenimas trikampiu" - tai gabenimas, kai formalumų užbaigimo įstaiga ir pateikimo procedūrai įstaiga yra skirtingos įstaigos;
"sąskaitos" - tai turėtojo komercinė, mokesčių ir kita medžiaga arba šie duomenys, laikomi jų vardu;
"apskaitos dokumentai" - tai duomenys su visa būtina informacija ir techninėmis detalėmis bet kuriose laikmenose, kurie leidžia muitinei prižiūrėti ir kontroliuoti procedūras, visų pirma susijusias su prekių srautu ir jų kintančiu statusu; muitinės sandėliavimo procedūrų apskaita vadinama prekių apskaita;
"pagrindiniai kompensaciniai produktai" - tai kompensaciniai produktai, kurių gamybai buvo leista taikyti procedūras;
"šalutiniai kompensaciniai produktai" - tai kompensaciniai produktai, kurie yra būtini šalutiniai perdirbimo procedūrų produktai, išskyrus leidime nurodytus pagrindinius kompensacinius produktus;
"formalumų užbaigimo laikas" - tai laikas, iki kurio prekėms arba produktams turi būti paskirtas naujas leistas muitinės patvirtintas režimas ar naudojimas, kad kiekvienu konkrečiu atveju būtų galima pareikalauti grąžinti importo muitus po laikinojo įvežimo perdirbti (drobeko sistema) arba kad būtų gautas visiškas arba dalinis atleidimas nuo importo muitų išleidus prekes į laisvą apyvartą po laikinojo išvežimo perdirbti.
2 skirsnis
Prašymas gauti leidimą
497 straipsnis
1. Prašymas gauti leidimą parengiamas raštu, naudojant 67 priede pateiktą pavyzdį.
2. Muitinė, gavusi paprastą raštišką prašymą, gali leisti atnaujinti prašomą leidimą arba pakeisti jo duomenis.
3. Toliau nurodytais atvejais prašymas gauti leidimą gali būti parengiamas raštu, naudojant muitinės deklaraciją arba automatinio duomenų apdorojimo technines priemones naudojant įprastą procedūrą:
a) laikinojo įvežimo perdirbti procedūrai, jeigu yra laikomos įvykdytomis ekonominės sąlygos pagal 539 straipsnį, išskyrus prašymus, susijusius su ekvivalentiškomis prekėmis;
b) muitinės kontroliuojamo perdirbimo procedūrai, jeigu pagal 552 straipsnio 1 dalies pirmą pastraipą ekonominės sąlygos laikomos įvykdytomis;
c) laikinajam įvežimui, įskaitant ATA ar CPD knygelių naudojimą;
d) laikinajam išvežimui perdirbti: jeigu perdirbimo operacijos susijusios su taisymo darbais, įskaitant standartinę prekių pakeitimo sistemą be išankstinio importo,
i) išleidimui į laisvą apyvartą po laikinojo išvežimo perdirbti naudojant standartinę prekių pakeitimo sistemą su išankstiniu importu,
ii) išleidimui į laisvą apyvartą po laikinojo išvežimo perdirbti naudojant standartinę prekių pakeitimo sistemą be išankstinio importo, jeigu turimas leidimas tokiai sistemai netaikomas ir muitinės leidžia jos pakeitimus,
iii) išleidimui į laisvą apyvartą po laikinojo išvežimo perdirbti, jeigu perdirbimo operacija taikoma ne komercinio pobūdžio prekėms.
Prašymai gauti leidimą gali būti parengti naudojant žodinę muitinės deklaraciją laikinajam įvežimui pagal 229 straipsnį, jeigu pateikiamas dokumentas, parengtas pagal 499 straipsnio trečiąją pastraipą.
Prašymas gauti leidimą gali būti parengtas naudojant muitinės deklaraciją laikinajam įvežimui, taikant bet kokį kitą veiksmą pagal 232 straipsnio 1 dalį.
4. Prašymai gauti bendrą leidimą, išskyrus laikinąjį įvežimą, parengiamos pagal 1 dalį.
5. Muitinės gali reikalauti, kad prašymai laikinajam įvežimui su visišku atleidimu nuo importo muitų pagal 578 straipsnį būtų parengiami pagal 1 dalį.
498 straipsnis
Prašymas gauti leidimą pagal 497 straipsnį pateikiamas:
a) muitinės sandėliavimo procedūroms: muitinėms, atsakingoms už vietą, kuri bus patvirtinta muitinės sandėliu arba kurioje laikomos pagrindinės pareiškėjo sąskaitos;
b) laikinajam įvežimui perdirbti ir muitinės kontroliuojamam perdirbimui: muitinėms, atsakingoms už vietą, kurioje bus atliekama perdirbimo operacija;
c) laikinajam įvežimui: muitinėms, atsakingoms už vietą, kurioje bus naudojamos prekės, nepažeidžiant 580 straipsnio 2 dalies antrosios pastraipos;
d) laikinajam išvežimui perdirbti: muitinėms, atsakingoms už vietą, kurioje saugomos prekės, kurios bus deklaruotos laikinajam išvežimui.
499 straipsnis
Jeigu muitinės mano, kad kokia nors prašyme nurodyta informacija yra nepakankama, jos gali reikalauti, kad pareiškėjas jį papildytų.
Ypač tais atvejais, kai prašymas gali būti parengiamas sudarant muitinės deklaraciją, muitinės, nepažeisdamos 220 straipsnio, reikalauja kad prie prašymo būtų pridėtas deklaranto parengtas dokumentas, kuriame būtų nurodyta bent ši informacija, jeigu nemanoma, kad ji nėra būtina arba gali būti įrašyta į blanką, naudojamą raštiškoms deklaracijoms:
a) pareiškėjo, deklaranto arba operatoriaus pavardė ir adresas;
b) perdirbimo pobūdis arba prekių panaudojimas;
c) prekių techninis aprašymas ir kompensaciniai arba perdirbti produktai bei jų identifikavimo būdai;
d) ekonominių sąlygų kodai pagal 70 straipsnį;
e) apskaičiuota išeiga arba jos nustatymo metodas;
f) numatytas formalumų užbaigimo laikotarpis;
g) siūloma formalumų užbaigimo įstaiga;
h) perdirbimo arba naudojimo vieta;
i) siūlomi perkėlimo formalumai;
j) jei muitinės deklaracija žodinė - prekių vertė ir kiekis.
Jeigu antrojoje pastraipoje nurodytas dokumentas pateikiamas kartu su žodine muitinės deklaracija laikinajam įvežimui, jis sudaromas dviem egzemplioriais, iš kurių vieną egzempliorių patvirtina muitinė ir jis atiduodamas deklarantui.
3 skirsnis
Bendras leidimas
500 straipsnis
1. Tais atvejais, kai prašoma bendro leidimo, reikalingas išankstinis suinteresuotų institucijų sutikimas, suteikiamas 2 ir 3 dalyse numatyta tvarka.
2. Laikinojo įvežimo atveju prašymas, nepažeidžiant 580 straipsnio 2 dalies antrosios pastraipos, pateikiama muitinėms, atsakingoms už pirmojo panaudojimo vietą.
Kitais atvejais jis pateikiama muitinėms, atsakingoms už vietą, kurioje saugomos pagrindinės pareiškėjo sąskaitos, šitaip palengvinant auditu pagrįstą procedūrų kontrolę, ir kurioje atliekama bent dalis sandėliavimo, perdirbimo ar laikinojo išvežimo operacijų, numatytų leidime.
3. Šios muitinės, paskirtos pagal 2 dalį, perduoda prašymą ir leidimo projektą kitoms suinteresuotoms muitinėms, kurios per 15 dienų patvirtina gavimo datą.
Kitos suinteresuotos muitinės per 30 dienų skaičiuojant nuo dienos, kai buvo gautas leidimo projektas, informuoja apie bet kokį prieštaravimą. Jeigu per šį laikotarpį informuojama apie prieštaravimus ir susitarimo pasiekti nepavyksta, prašymas atmetamas tai daliai, dėl kurios buvo pareikšti prieštaravimai.
4. Muitinės gali išduoti leidimą, jeigu per 30 dienų negauna prieštaravimų dėl leidimo projekto.
Jos visoms suinteresuotoms muitinėms išsiunčia suderinto leidimo kopiją.
501 straipsnis
1. Tais atvejais, kai visi bendro leidimo išdavimo kriterijai ir sąlygos suderinami tarp dviejų arba daugiau muitinės administracijų, minėtos administracijos pagal 500 straipsnio 1 dalį taip pat gali susitarti pakeisti ankstesnį susitarimą ir pagal 500 straipsnio 4 dalies antrąją pastraipą paprastu pranešimu pateiktiną informaciją.
2. Pranešimas visada yra tinkamas, jeigu:
a) bendras leidimas atnaujintas atsižvelgiant į nelabai reikšmingus pakeitimus, yra anuliuotas arba atšauktas;
b) prašymas gauti bendrąjį leidimą susijęs su laikinuoju įvežimu ir negali būti parengtas naudojant 67 priede pateiktą pavyzdį.
3. Pranešimo nereikalaujama, jeigu:
a) vienintelė aplinkybė, siejanti įvairias muitinės administracijas, yra gabenimas trikampiu pagal laikinojo įvežimo arba išvežimo perdirbti procedūrą nenaudojant suvestinių informacinių lakštų;
b) naudojamos ATA arba CPD knygelės;
c) leidimas laikinajam įvežimui suteiktas priėmus žodinę arba kaip nors kitaip pateiktą deklaraciją.
4 skirsnis
Ekonominės sąlygos
502 straipsnis
1. Išskyrus tuos atvejus, kai ekonominės sąlygos laikomos įvykdytomis pagal 3, 4 arba 6 skyrius, leidimai nesuteikiami tol, kol muitinės nepatikrina ekonominių sąlygų.
2. Taikant laikinojo įvežimo perdirbti procedūras (3 skyrius), patikrinimas leidžia nustatyti ekonominį Bendrijos išteklių naudojimo netikslingumą, pirmiausia atsižvelgiant į šiuos kriterijus, kurie detaliai išdėstyti 70 priedo B dalyje:
a) Bendrijoje pagamintų prekių, turinčių tokias pat kokybės ir technines charakteristikas kaip ir prekės, kurias planuojama įvežti numatomoms perdirbimo procedūroms, neturėjimas;
b) kainų skirtumas tarp Bendrijoje pagamintų prekių ir prekių, kurias planuojama įvežti;
c) sutartiniai įsipareigojimai.
3. Taikant perdirbimo muitinei kontroliuojant procedūras (4 skyrius), patikrinimas leidžia nustatyti, ar ne Bendrijos išteklių naudojimas leidžia Bendrijoje sukurti arba palaikyti perdirbimo veiklą.
4. Taikant laikinojo išvežimo perdirbti procedūras (6 skyrius), patikrinimas leidžia nustatyti, ar:
a) dėl perdirbimo už Bendrijos ribų Bendrijos perdirbėjams gali kilti rimtų kliūčių; arba
b) perdirbimas Bendrijoje dėl techninių priežasčių ar dėl sutartinių įsipareigojimų yra ekonomiškai netikslingas arba netinkamas.
503 straipsnis
Ekonominės sąlygos įtraukiant Komisiją gali būti tikrinamos:
a) jeigu suinteresuotos muitinės pageidauja pasitarti viena su kita prieš išduodant leidimus arba juos išdavus;
b) jeigu kita muitinės administracija prieštarauja išduotam leidimui;
c) Komisijos iniciatyva.
504 straipsnis
1. Kai patikrinimas inicijuotas pagal 503 straipsnį, informacija apie jį siunčiama Komisijai. Joje nurodomi jau atlikto patikrinimo rezultatai.
2. Komisija atsiunčia gavimo patvirtinimą arba suinteresuotas muitines informuoja apie veiklą savo iniciatyva. Pasitarusi su jomis, ji nustato, ar reikalingas ekonominių sąlygų patikrinimas Komitete.
3. Jeigu klausimas perduotas Komitetui svarstyti, muitinės pareiškėją arba turėtoją informuoja, kad buvo inicijuota tokia procedūra ir, jeigu prašymo nagrinėjimas nebaigtas, kad 506 straipsnyje nustatyti terminai yra atšaukiami.
4. Suinteresuotos muitinės ir bet kurios kitos muitinės, tvarkančios panašius leidimus ar prašymus, atsižvelgia į Komiteto išvadą.
Ši išvada gali būti išspausdinta žurnalo Europos Bendrijų oficialiojo leidinio C serijoje.
5 skirsnis
Sprendimas dėl leidimo
505 straipsnis
Muitinės, turinčios teisę priimti sprendimą, leidimą suteikia tokia tvarka:
a) jei prašymas pateiktas pagal 497 straipsnio 1 dalį - naudojamas 67 priede pateiktas pavyzdys;
b) jei prašymas pateiktas pagal 497 straipsnio 3 dalį - priimama muitinės deklaracija;
c) jei prašymas pateiktas dėl atnaujinimo arba pakeitimo - imamasi tinkamo veiksmo.
506 straipsnis
Atliekant muitinės sandėliavimo procedūras pareiškėjas per 30 arba 60 dienų nuo tos dienos, kurią muitinėms buvo pateiktas prašymas arba kokia nors reikalaujama svarbi arba papildoma informacija, yra informuojamas apie sprendimą išduoti leidimą arba apie prašymo atmetimo priežastis.
Minėti laikotarpiai netaikomi bendram leidimui, jei jis neišduotas pagal 501 straipsnį.
507 straipsnis
1. Nepažeidžiant 508 straipsnio, leidimas įsigalioja išdavimo dieną arba kurią nors leidime nurodytą vėlesnę dieną. Jei sandėlis privatus, muitinės gali suteikti savo išimtinį sutikimą atlikti procedūras prieš faktiškai išduodant leidimą.
2. Atliekant muitinės sandėliavimo procedūras leidimams galiojimo terminai nenustatomi.
3. Laikinojo įvežimo perdirbti, perdirbimo muitinei kontroliuojant ir laikinojo išvežimo perdirbti atvejais galiojimo laikas neturi būti ilgesnis kaip treji metai nuo leidimo įsigaliojimo pradžios, išskyrus atvejus, kai tai galima tinkamai pateisinti pagrįstomis priežastimis.
4. Nukrypstant nuo 3 dalies, laikinai įvežtoms perdirbti prekėms, nurodytoms 73 priedo A dalyje, galiojimo laikas negali būti ilgesnis kaip šeši mėnesiai.
Pienui ir pieno produktams, nurodytiems Tarybos reglamento (EB) Nr. 1255/1999 [5] 1 straipsnyje, galiojimo laikas negali būti ilgesnis kaip trys mėnesiai.
508 straipsnis
1. Išskyrus muitinės sandėliavimo procedūrų atvejus, muitinės gali išduoti leidimą atgaline data.
Nepažeidžiant 2 ir 3 dalių, atgaline data išduotas leidimas įsigalioja ne anksčiau kaip tą dieną, kurią buvo pateiktas prašymas.
2. Jei prašymas yra susijęs su leidimo atnaujinimu tokios pat rūšies operacijai ir prekėms, leidimas atgaline data gali būti išduotas tą dieną, kurią pasibaigė leidimo originalo galiojimas.
3. Išimtiniais atvejais leidimo galiojimas atgaline data gali būti pratęstas, bet ne ilgiau kaip vieneriems metams iki tos dienos, kurią buvo pateiktas prašymas, jeigu egzistuoja įrodytas ekonominis poreikis ir:
a) prašymas nesusijęs su bandymu apgauti arba akivaizdžiu aplaidumu;
b) neviršytas galiojimo laikas, kuris būtų buvęs nustatytas pagal 507 straipsnį;
c) pareiškėjo sąskaitos patvirtina, kad visus reikalavimus dėl procedūrų galima laikyti įvykdytais, prireikus prekės nustatytam laikotarpiui gali būti identifikuotos, ir pagal minėtas sąskaitas galima kontroliuoti procedūras; ir
d) galima atlikti visus prekių padėčiai sureguliuoti reikalingus formalumus, atitinkamais atvejais įskaitant deklaracijos pripažinimą negaliojančia.
6 skirsnis
Kitos nuostatos, susijusios su procedūrų veikimu
1 poskirsnis
Bendrosios nuostatos
509 straipsnis
1. Bendrijos aktuose numatytos prekybos politikos priemonės pateikiant ne Bendrijos kilmės prekes procedūrų įforminimui taikomos tiktai tais atvejais, kai jos yra susijusios su prekių įvežimu į Bendrijos muitų teritoriją.
2. Jeigu kompensaciniai produktai, išskyrus tuos, kurie paminėti 75 priede, gauti pagal laikinojo įvežimo perdirbti procedūras, išleidžiami į laisvą apyvartą, taikytinos prekybos politikos priemonės yra tos, kurios taikomos importuotų prekių išleidimui į laisvą apyvartą.
3. Jeigu perdirbti produktai, gauti pagal perdirbimo kontroliuojant muitinei tvarką, išleidžiami į laisvą apyvartą, šiems produktams taikytinos prekybos politikos priemonės taikomos tik jei šios priemonės yra taikomos importuotoms prekėms.
4. Jeigu Bendrijos teisės aktuose prekybos politikos priemonės yra numatytos išleidimui į laisvą apyvartą, jos netaikomos kompensaciniams produktams, išleistiems į laisvą apyvartą po laikinojo išvežimo perdirbti, kurie yra:
- pagal Kodekso 23 ir 24 straipsnius išlaikę Bendrijos kilmę,
- susiję su taisymu, įskaitant standartinio prekių pakeitimo sistemą,
- pagal Kodekso 123 straipsnį patyrę vėlesnes perdirbimo operacijas.
510 straipsnis
Nepažeidžiant Kodekso 161 straipsnio 5 dalies, prižiūrinti įstaiga gali leisti muitinės deklaraciją pateikti kitai muitinės įstaigai negu nurodyta leidime. Prižiūrinti įstaiga nustato, kaip ji turi būti informuojama.
2 poskirsnis
Perkėlimas
511 straipsnis
Leidime nurodoma, ar prekių arba produktų, pateiktų sąlyginio neapmokestinimo procedūroms, judėjimas iš vienos vietos į kitą arba į kito turėtojo patalpas gali vykti neužbaigus procedūrų (perkėlimo), atsižvelgiant, išskyrus laikinojo įvežimo atvejais, į apskaitos vedimą, ir kokiomis sąlygomis tai daroma.
Perkėlimas neįmanomas, jeigu prekių išvežimo arba atvežimo vieta yra B tipo sandėlyje.
512 straipsnis
1. Iš vienos tame pačiame leidime nurodytos vietos į kitą gali būti perkeliama be muitinės formalumų.
2. Iš pateikimo procedūrai įstaigos į turėtojo arba operatoriaus patalpas ar naudojimo vietą gali būti perkeliama naudojant pateikimo procedūroms įforminti deklaraciją.
3. Į išvykimo įstaigą reeksporto tikslais gali būti perkeliama pagal procedūras. Šiuo atveju procedūros formalumai neužbaigiami, kol reeksportui deklaruotos prekės arba produktai faktiškai nėra išvežti iš Bendrijos muitų teritorijos.
513 straipsnis
Iš vieno turėtojo kitam gali būti perkeliama tik tuo atveju, jeigu pastarasis perkeltas prekes arba produktus procedūroms įforminti pateikia su leidimu naudoti vietinio įforminimo procedūrą. Muitinės informuojamos ir 266 straipsnyje nurodytos prekės arba produktai į apskaitą įtraukiami juos atvežus į antrojo turėtojo patalpas. Reikalauti papildomos deklaracijos nereikia.
Laikinojo įvežimo atveju iš vieno turėtojo kitam taip pat gali būti perkeliama, jeigu pastarasis prekes pateikia procedūroms įforminti raštiškos muitinės deklaracijos būdu naudodamas įprastinę procedūrą.
Atliktini formalumai nurodyti 68 priede. Antrasis turėtojas, gavęs prekes arba produktus, privalo pateikti juos procedūroms įforminti.
514 straipsnis
Perkėlimui, susijusiam su didesne rizika, nei nurodyta 44c priede, taikoma garantija remiantis tomis pat kaip ir tranzito procedūros sąlygomis.
3 poskirsnis
Apskaita
515 straipsnis
Muitinės reikalauja, kad turėtojas, operatorius arba paskirtas sandėlio savininkas vestų apskaitą, išskyrus laikinojo įvežimo atvejus arba atvejus, kai ji nelaikoma būtina.
Muitinės gali patvirtinti kaip apskaitą egzistuojančias sąskaitas, kuriose yra esminiai duomenys.
Prižiūrinti įstaiga gali reikalauti atlikti visų arba kai kurių prekių, kurioms taikoma procedūra, inventorizavimą.
516 straipsnis
515 straipsnyje nurodytuose apskaitos dokumentuose ir tais atvejais, kai jų reikalaujama, vadovaujantis 581 straipsnio 2 dalimi laikinojo įvežimo atvejais turi būti nurodyta ši informacija:
a) informacija, esanti minimalaus sąrašo, nustatyto 37 priede deklaracijai dėl procedūrų įforminimo, langeliuose;
b) duomenys deklaracijose, pagal kuriuos prekėms paskiriamas muitinės patvirtintas režimas arba naudojimas įforminant procedūras;
c) kitų muitinės dokumentų ir bet kurių kitų dokumentų, susijusių su pateikimu procedūrai ir formalumų užbaigimu, data bei informaciniai duomenys;
d) perdirbimo operacijų pobūdis, tvarkymo rūšys arba laikinas naudojimas;
e) išeiga arba, jeigu reikia, jos apskaičiavimo metodas;
f) informacija, leidžianti prižiūrėti prekes, įskaitant jų vietą ir duomenis apie kiekvieną perkėlimą;
g) komerciniai ir techniniai aprašymai, būtini prekėms identifikuoti;
h) duomenys, leidžiantys prižiūrėti judėjimą pagal laikinojo įvežimo perdirbti procedūras, atliekamas su ekvivalentiškomis prekėmis.
Tačiau muitinės gali nereikalauti pateikti kurią nors šios informacijos dalį, jeigu tai nekenkia procedūrų, skirtų saugotinoms, perdirbtinoms ar naudotinoms prekėms, kontrolei ar priežiūrai.
4 poskirsnis
Išeiga ir apskaičiavimo formulė
517 straipsnis
1. Tais atvejais, kai reikalaujama pagal 3, 4 ir 6 skyriuose numatytas procedūras, išeigos norma arba jos nustatymo metodas, įskaitant vidutines normas, nustatomi leidime arba prekių procedūroms įforminti pateikimo metu. Tokia norma nustatoma kiek galima labiau remiantis gamybos arba techniniais duomenimis arba, jeigu jų nėra, duomenimis, susijusiais su tokios pat rūšies operacijomis.
2. Išskirtinėmis aplinkybėmis muitinės gali nustatyti išeigos normą po prekių pateikimo procedūroms įforminti, bet ne vėliau kaip tuo metu, kai joms paskiriamas naujas muitinės patvirtintas režimas arba naudojimas.
3. 69 priede nustatytos standartinės išeigos normos laikinajam įvežimui perdirbti taikomos jame paminėtoms operacijoms.
518 straipsnis
1. Importuotų/laikinai išvežtų prekių, įeinančių į kompensacinius produktus, dalis apskaičiuojama siekiant:
- nustatyti taikytinus importo muitus,
- nustatyti sumą, kuri turi būti atimta, kai susidaro skola muitinei, arba
- taikyti prekybos politikos priemones.
Šie apskaičiavimai atliekami taikant kiekybinio skaičiavimo metodą arba vertinio skaičiavimo metodą, atsižvelgiant į būtinybę, arba bet kuriuo kitu metodu, leidžiančiu gauti panašius rezultatus.
Atliekant apskaičiavimą į kompensacinius produktus įtraukiami perdirbti produktai arba tarpiniai produktai.
2. Kiekybinio skaičiavimo metodas taikomas, jeigu:
a) iš perdirbimo operacijų gaunamas tik vienos rūšies kompensacinis produktas; šiuo atveju importuotų/laikinai išvežtų prekių, laikomų įeinančiomis į kiekį tų kompensacinių produktų, už kuriuos susidarė skola muitinei, kiekis proporcingas pastarajai produktų kategorijai kaip viso kompensacinių produktų kiekio procentas;
b) kelios kompensacinių produktų rūšys gaunamos iš perdirbimo operacijų, ir visi importuotų/laikinai išvežtų prekių elementai randami kiekviename iš šių kompensacinių produktų; šiuo atveju importuotų/laikinai išvežtų prekių, laikomų įeinančiomis į kiekį to kompensacinio produkto, už kurį susidarė skola muitinei, kiekis proporcingas:
i) koeficientui tarp šios konkrečios kompensacinio produkto rūšies nepriklausomai nuo to, ar susidarė skola muitinei, ir bendro visų kompensacinių produktų kiekio ir
ii) koeficientui tarp kompensacinių produktų, už kuriuos susidarė skola muitinei, kiekio ir bendro tos pačios rūšies kompensacinių produktų kiekio.
Nusprendžiant, ar įvykdytos a ir b punktuose aprašytų metodų taikymo sąlygos, į nuostolius neatsižvelgiama. Nepažeidžiant 862 straipsnio, nuostoliai - tai perdirbimo operacijos metu sunaikinta ir prarasta importuotų/laikinai išvežtų prekių dalis, ypač išgaravusi, išdžiūvusi, išsiskyrusi dujų pavidalu arba išplauta. Laikinojo išvežimo perdirbti metu šalutiniai kompensaciniai produktai, kuriuos sudaro atliekos, laužas, nuosėdos, nuopjovos ir kitos liekanos, laikomi nuostoliais.
3. Vertinio skaičiavimo metodas taikomas tada, kai netaikomas kiekybinio skaičiavimo metodas.
Importuotų/laikinai išvežtų prekių, laikomų įeinančiomis į kiekį tam tikro kompensacinio produkto, už kurį susidarė skola muitinei, kiekis proporcingas:
a) šios konkrečios rūšies kompensacinio produkto vertei nepriklausomai nuo to, ar susidarė skola muitinei, kaip visų šios rūšies kompensacinių produktų bendros vertės procentas; ir
b) kompensacinio produkto, už kurį susidarė skola muitinei, vertei kaip šios rūšies kompensacinių produktų bendros vertės procentas.
Kiekvieno iš skirtingų kompensacinių produktų vertė, imama taikant vertės apskaičiavimą, yra paskutinė gamintojo kaina Bendrijoje arba paskutinė tapačių arba panašių produktų pardavimo kaina Bendrijoje, jei šioms kainoms neturėjo įtakos pirkėjo ir pardavėjo tarpusavio ryšys.
4. Tais atvejais, kai vertė negali būti nustatyta pagal 3 dalį, ji nustatoma taikant kurį nors pagrįstą metodą.
5 poskirsnis
Kompensacinės palūkanos
519 straipsnis
1. Tais atvejais, kai skola muitinei susidaro už kompensacinius produktus arba importuotas prekes, kurioms taikytas laikinasis įvežimas perdirbti arba laikinasis įvežimas, taikomos kompensacinės palūkanos skaičiuojamos nuo atitinkamo laikotarpio importo muitų sumos.
2. Taikomos trijų mėnesių pinigų rinkos palūkanų normos, paskelbtos Europos centrinio banko mėnesinio biuletenio statistiniame priede.
Taikoma norma yra ta, kuri taikoma du mėnesius iki to mėnesio, kurį susidarė skola muitinei, ir taikoma valstybei narei, kurioje, kaip nurodyta leidime, atlikta pirmoji operacija arba naudojimas.
3. Palūkanos taikomos kas mėnesį, skaičiuojant nuo pirmos mėnesio dienos po to mėnesio, kurį importuotos prekės, už kurias susidarė skola muitinei, buvo pirmą kartą pateiktos procedūroms įforminti. Laikotarpis pasibaigia paskutinę to mėnesio, kurį susidarė skola muitinei, dieną.
Laikinojo įvežimo perdirbti procedūros (drobeko sistemos) atvejais ir kai pagal Kodekso 128 straipsnio 4 dalį reikalaujama išleidimo į laisvą apyvartą, laikotarpis pradedamas skaičiuoti pirmą mėnesio, einančio po to mėnesio, kurį buvo grąžinti arba atsisakyti išieškoti importo muitai, dieną.
4. 1, 2 ir 3 dalys netaikomos šiais atvejais:
a) jeigu laikotarpis, į kurį turi būti atsižvelgta, yra trumpesnis negu vienas mėnuo;
b) jeigu taikoma kompensacinių palūkanų suma neviršija 20 eurų už kiekvieną muitinei susidariusią skolą;
c) jeigu skola muitinei susidarė siekiant leisti pagal susitarimą tarp Bendrijos ir trečiosios šalies dėl importo į šią šalį taikyti lengvatinį tarifų režimą;
d) jeigu dėl sunaikinimo atsiradusios atliekos ir laužas išleisti į laisvą apyvartą;
e) jeigu 75 priede nurodyti šalutiniai kompensaciniai produktai išleisti į laisvą apyvartą, kai jie sudaro proporcingą pagrindinių kompensacinių produktų eksportuoto kiekio dalį;
f) jeigu skola muitinei susidarė dėl išleidimo į laisvą apyvartą pagal Kodekso 128 straipsnio 4 dalį, kai importo muitai, kurie turi būti sumokėti už atitinkamus produktus, dar nebuvo faktiškai grąžinti arba juos buvo atsisakyta išieškoti;
g) jeigu turėtojas reikalauja išleidimo į laisvą apyvartą ir pateikia įrodymus, kad tam tikros aplinkybės, susidariusios ne dėl aplaidumo ar jo apgaulės, lemia tai, kad atlikti reeksporto operaciją tampa neįmanoma arba neekonomiška tomis sąlygomis, kurias jis buvo numatęs ir tinkamai pagrindęs tuo metu, kai kreipėsi dėl leidimo;
h) jeigu susidarė skola muitinei, kurios dydis atitinka garantiją, pateiktą grynųjų pinigų indėliu už šią skolą;
i) jeigu skola muitinei susidarė pagal Kodekso 201 straipsnio 1 dalies b punktą arba privaloma išleidžiant į laisvą apyvartą prekes, kurios laikinojo įvežimo procedūroms įforminti pateiktos pagal šio reglamento 556-561, 563, 565, 568 straipsnius, 573 straipsnio b punktą ir 576 straipsnį.
5. Laikinojo įvežimo perdirbti operacijų atvejais, kai importuotų prekių ir/arba kompensacinių produktų skaičius lemia tai, kad taikyti 2 ir 3 dalių nuostatas tampa neekonomiška, muitinės, prašomos suinteresuoto asmens, gali leisti kompensacinių palūkanų apskaičiavimui taikyti supaprastintus metodus, leidžiančius gauti panašius rezultatus.
6 poskirsnis
Formalumų užbaigimas
520 straipsnis
1. Tais atvejais, kai importuotos arba laikinai išvežtos prekės pateiktos procedūroms įforminti su viena ar daugiau deklaracijų remiantis vienu leidimu:
- sąlyginio neapmokestinimo procedūrų atveju prekių arba produktų paskyrimas naujam muitinės patvirtintam režimui arba naudojimui laikomas procedūrų formalumų užbaigimu atitinkamoms importuotoms prekėms, kurios buvo įformintos pagal anksčiausiai pateiktą deklaraciją,
- laikinojo įvežimo perdirbti (drobeko sistemos) arba laikinojo išvežimo perdirbti atveju kompensaciniai produktai laikomi atitinkamai gautais iš atitinkamų importuotų arba laikinai išvežtų prekių, kurios buvo įformintos pagal anksčiausiai pateiktą deklaraciją.
Pirmosios pastraipos taikymas neturi sudaryti nepagrįstų importo muitų lengvatų.
Turėtojas gali reikalauti, kad būtų užbaigti formalumai, susiję su konkrečiomis importuotomis arba laikinai išvežtomis prekėmis.
2. Kai prekės, kurioms taikomos procedūros, pateikiamos kartu su kitomis prekėmis ir kai prekės yra visiškai sunaikintos arba negrąžinamai prarastos, muitinės gali priimti įrodymus, kuriuos pateikia turėtojas, nurodydamas faktišką procedūroms skirtų prekių, kurios buvo sunaikintos arba prarastos, kiekį. Tais atvejais, kai turėtojas negali pateikti tokių įrodymų, sunaikintų arba prarastų prekių kiekis nustatomas pagal tos rūšies procedūroms skirtų prekių dalį tuo metu, kai jos buvo sunaikintos arba prarastos.
521 straipsnis
1. Ne vėliau, kaip pasibaigus formalumų užbaigimo laikui, nepriklausomai nuo to, ar pagal Kodekso 118 straipsnio 2 dalies antrąją pastraipą naudojamas apibendrinimas:
- laikinojo įvežimo perdirbti (sąlyginio neapmokestinimo sistema) arba perdirbimo muitinei kontroliuojant atveju formalumų užbaigimo dokumentas prižiūrinčiai įstaigai pateikiamas per 30 dienų,
- laikinojo įvežimo perdirbti (drobeko sistema) atveju reikalavimas grąžinti arba atsisakyti išieškoti importo muitus prižiūrinčiai įstaigai privalo būti pateiktas per šešis mėnesius.
Susidarius ypatingoms aplinkybėms, muitinės gali pratęsti laikotarpį, net jam pasibaigus.
2. Jeigu prižiūrinti įstaiga nenurodo kitaip, dokumente arba reikalavime nurodomi šie duomenys:
a) leidimo informaciniai duomenys;
b) kiekvienos rūšies importuotų prekių kiekis, kuriam reikalaujama užbaigti formalumus ir už kurį galima reikalauti grąžinti importo muitus arba atsisakyti juos išieškoti arba importuotos prekės, pateiktos procedūroms įforminti pagal gabenimo trikampiu sistemą;
c) importuotų prekių KN kodas;
d) importo muitų, kuriais importuotos prekėms apmokestintos, norma ir, jei reikia, prekių muitinė vertė;
e) procedūrų pradžios įforminimo importuotoms prekėms deklaracijų informaciniai duomenys;
f) kompensacinių, perdirbtų produktų arba nepakeisto pavidalo prekių rūšis, kiekis ir joms paskirtas muitinės patvirtintas režimas arba naudojimas, įskaitant atitinkamų deklaracijų duomenis, kitus muitinės dokumentus arba bet kurį kitą dokumentą, susijusį su formalumų užbaigimu arba formalumų užbaigimo laikotarpiais;
g) kompensacinių arba perdirbtų produktų vertė, jeigu vertinio skaičiavimo metodas naudojamas formalumų užbaigimui;
h) išeigos norma;
i) importo muitų, kurie turi būti sumokėti, grąžinti arba kuriuos atsisakyta išieškoti, suma ir, jei reikia, bet kurios kompensacinės palūkanos, kurios turi būti sumokėtos. Tais atvejais, kai ši suma susijusi su 546 straipsnio taikymu, nurodoma konkreti jos suma;
j) perdirbimo muitinei kontroliuojant atvejais nurodomas perdirbtų produktų KN kodas ir savybės, būtinos muitinei vertei nustatyti.
3. Prižiūrinti muitinės gali sudaryti formalumų užbaigimo dokumentą.
7 skirsnis
Administracinis bendradarbiavimas
522 straipsnis
70 priede nurodytais atvejais, per jame nustatytą laiką ir laikydamosi jame nustatytos formos muitinės siunčia Komisijai šią informaciją:
a) wlaikinojo įvežimo perdirbti ir perdirbimo muitinei kontroliuojant atvejais:
i) išduotus leidimus;
ii) prašymus, kurie buvo atmesti, arba leidimus, kurie buvo anuliuoti ar atšaukti dėl ekonominių sąlygų neįvykdymo;
b) laikinojo išvežimo perdirbti atvejais:
i) leidimus, išduotus pagal Kodekso 147 straipsnio 2 dalį;
ii) prašymus, kurie buvo atmesti, arba leidimus, kurie buvo anuliuoti arba atšaukti dėl ekonominių sąlygų neįvykdymo.
Komisija sudaro sąlygas muitinių administracijoms naudotis šiais duomenimis.
523 straipsnis
Kad susijusia informacija galėtų pasinaudoti ir kitos muitinės įstaigos, dalyvaujančios taikant procedūras, suinteresuoto asmens prašymu arba muitinių iniciatyva gali būti išduoti 71 priede nurodyti informaciniai lakštai, jeigu muitinės nesusitaria dėl kitokių keitimosi informacija būdų:
a) muitinės sandėliavimo procedūrų atvejais - informacinis lakštas INF8, kad būtų galima perduoti duomenis, leidžiančius apskaičiuoti skolą muitinei, kuri taikoma prekėms prieš pradedant įprastines tvarkymo operacijas;
b) laikinojo įvežimo perdirbti atvejais:
i) informacinį lakštą INF1, perduodant informaciją apie muitų dydį, kompensacines palūkanas, garantijas ir prekybos politikos priemones;
ii) informacinį lakštą INF9, perduodant informaciją apie kompensacinius produktus, kuriems turi būti paskirtas kitas muitinės patvirtintas režimas arba naudojimas taikant gabenimo trikampiu sistemą;
iii) informacinį lakštą INF5, pateikiant informaciją apie ankstesnį eksportą taikant judėjimo trikampiu sistemą, siekiant, kad importuotos prekės būtų neapmokestinamos importo muitais;
iv) informacinį lakštą INF7, pateikiant informaciją, kuriais remiantis galima grąžinti arba gali būti atsisakyta išieškoti muitus pagal drobeko sistemą;
c) laikinojo įvežimo atvejais - informacinį lakštą INF6, kad būtų galima perduoti duomenis, leidžiančius apskaičiuoti skolą muitinei arba muitų, kuries jau apmokestinamos gabenamos prekės, sumą;
d) laikinojo išvežimo perdirbti atvejais - informacinį lakštą INF2, perduodant informaciją apie laikinai išvežtas prekes, gabenamas trikampiu, kad kompensaciniai produktai būtų iš dalies arba visiškai neapmokestinami muitais.
2 SKYRIUS
Muitinės sandėliavimas
1 skirsnis
Bendrosios nuostatos
524 straipsnis
Šiame skyriuje kalbant apie žemės ūkio produktus "prekės, kurioms taikomas išankstinis apmokėjimas" - tai Bendrijos prekės, skirtos eksportuoti, nepakeisto pavidalo, ir kurioms iki prekių eksporto taikomas mokėjimas, kurio suma lygi eksporto grąžinamajai išmokai, jeigu toks mokėjimas numatytas Tarybos reglamentu (EEB) Nr. 565/80 [6].
525 straipsnis
1. Jeigu muitinės sandėliai yra atvirieji, taikoma ši klasifikacija:
a) A tipo, jeigu atsakomybė tenka sandėlio savininkui;
b) B tipo, jeigu atsakomybė tenka muitinio sandėliavimo procedūros vykdytojui;
c) F tipo, jeigu sandėlis priklauso muitinei.
2. Jeigu muitinės sandėlis yra privatus ir atsakomybė tenka sandėlio savininkui, kuris yra tas pats asmuo, kaip ir muitinio sandėliavimo procedūros vykdytojas, tačiau nebūtinai prekių savininkas, taikoma ši klasifikacija:
a) D tipo, jeigu į laisvą apyvartą išleidžiama taikant procedūros įforminimą asmens pageidaujamoje vietoje ir kai tai gali būti leidžiama remiantis prekių pobūdžiu, muitine verte ir kiekiu, į kuriuos turi būti atsižvelgta prekių pateikimo procedūroms metu;
b) E tipo, jeigu procedūros taikomos net ir tuomet, kai prekių nereikia saugoti vietoje, kuri patvirtinta muitinės sandėliu;
c) C tipo, jeigu netaikoma nė viena iš a ir b punktuose nurodytų specialių situacijų.
3. Leidime E tipo sandėliui gali būti numatyta galimybė taikyti D tipo sandėliui nustatytas procedūras.
2 skirsnis
Su leidimo išdavimu susijusios papildomos sąlygos
526 straipsnis
1. Suteikdamos leidimą, muitinės nustato patalpas ar kurią nors kitą vietą, patvirtintą A, B, C ar D tipo muitinėssandėliu. Jos taip pat gali laikinojo prekių saugojimo sandėlius patvirtinti tokių tipų sandėliais arba steigti juose F tipo sandėlius.
2. Vienoje vietoje negali būti patvirtintas daugiau nei vienas muitinės sandėlis.
3. Jeigu prekės kelia pavojų kitoms prekėms arba gali jas sugadinti, arba dėl kitų priežasčių joms reikalingos specialios sąlygos, leidimuose gali būti nurodyta, kad jas leidžiama saugoti tik specialiai joms priimti pritaikytose patalpose.
4. A, C, D ir E tipo sandėliai gali būti patvirtinti maisto produktų sandėliais, kaip apibrėžta Komisijos reglamento (EB) Nr. 800/99 [7] 40 straipsnyje.
5. Bendrieji leidimai gali būti suteikti tik privatiems muitinės sandėliams.
527 straipsnis
1. Leidimai gali būti suteikti tik tais atvejais, kai jokios numatomos įprastinių tvarkymo operacijų formos, laikinojo įvežimo perdirbti ar muitinės prižiūrimo perdirbimo procedūros nėra vyraujančios prekių saugojimo atžvilgiu.
2. Leidimai neišduodami, jeigu muitinės sandėlių patalpos arba sandėliavimo patalpos naudojamos mažmeninei prekybai.
Tačiau leidimas gali būti suteiktas tais atvejais, kai prekės parduodamos mažmeniniu būdu, neapmokestinant jų importo muitais:
a) keleiviams, vykstantiems į trečiąsias šalis;
b) diplomatinių arba konsulinių susitarimų atvejais;
c) tarptautinių organizacijų nariams arba NATO pajėgoms.
3. Pagal Kodekso 86 straipsnio antrąją įtrauką tikrindamos, ar administracinės išlaidos muitinio sandėliavimo procedūroms atitinka atitinkamus ekonominius poreikius, muitinės, inter alia, atsižvelgia į sandėlio tipą ir procedūrą, kuri gali būti jame taikoma.
3 skirsnis
Prekių apskaita
528 straipsnis
1. A, C, D ir E tipo sandėliuose asmuo, paskirtas tvarkyti prekių apskaitą, yra sandėlio savininkas.
2. F tipo sandėliuose operacijas vykdanti muitinės įstaiga vietoje prekių apskaitos tvarko muitinės apskaitą.
3. B tipo sandėliuose prižiūrinti įstaiga vietoje prekių apskaitos naudoja deklaracijas dėl prekių įforminimo procedūrų.
529 straipsnis
1. Prekių apskaita visuomet parodo turimas prekių atsargas, kurioms vis dar taikomos saugojimo muitinio sandėliavimo procedūros. Muitinių nustatytu laiku sandėlio savininkas prižiūrinčiai įstaigai pateikia minėtų atsargų sąrašą.
2. Tais atvejais, kai taikoma Kodekso 112 straipsnio 2 dalis, prekių apskaitoje nurodoma prekių muitinė vertė prieš atliekant įprastines tvarkymo operacijas.
3. Prekių apskaitoje pateikiama informacija apie laikiną prekių išgabenimą ir apie prekes, kurios bendrai saugomos pagal 534 straipsnio 2 dalį.
530 straipsnis
1. Tais atvejais, kai prekės pateikiamos E tipo sandėlių procedūroms, į prekių apskaitą jos įrašomos tuo metu, kai yra atvežamos į turėtojo sandėliavimo patalpas.
2. Tais atvejais, kai muitinės sandėlis naudojamas ir kaip laikinojo prekių saugojimo sandėlis, į prekių apskaitą įrašoma tuo metu, kai priimama deklaracija dėl procedūrų įforminimo.
3. Į prekių apskaitos dokumentus, susijusius su procedūrų įforminimu, įrašoma vėliausiai tuo metu, kai prekės išvežamos iš muitinės sandėlio arba iš turėtojo sandėlio.
4 skirsnis
Kitos nuostatos, susijusios su procedūrų taikymu
531 straipsnis
Ne Bendrijos prekėms gali būti taikomos 72 priede išvardytos įprastinių tvarkymo operacijų formos.
532 straipsnis
Prekės gali būti laikinai išvežtos ne ilgiau kaip trims mėnesiams. Jei esama pateisinančių aplinkybių, šis laikotarpis gali būti pratęstas.
533 straipsnis
Paraiškos gauti leidimus atlikti įprastines tvarkymo operacijas arba laikinai išvežti prekes iš muitinės sandėlio kiekvienu atskiru atveju parengiamos raštu ir pateikiamos prižiūrinčiai įstaigai. Jose turi būti nurodyti visi procedūroms taikyti būtini duomenys.
Toks leidimas gali būti suteiktas kaip leidimo atlikti sandėliavimo procedūras dalis. Šiuo atveju prižiūrinti įstaiga jos nustatytu būdu informuojama, kad toks tvarkymas bus atliekamas arba kad prekės bus laikinai išvežtos.
534 straipsnis
1. Tais atvejais, kai Bendrijos prekės saugomos muitinės sandėlio patalpose arba sandėlio patalpose, kurios naudojamos prekėms pagal muitinio sandėliavimo procedūras, gali būti nustatyti konkretūs šių prekių identifikavimo metodai, pirmiausia siekiant atskirti jas nuo prekių, pateiktų muitinio sandėliavimo procedūroms.
2. Muitinės gali leisti bendrą saugojimą, jeigu ne visada įmanoma nustatyti kiekvienos prekių rūšies muitinį statusą. Prekėms, kurioms taikomas išankstinis apmokėjimas, toks leidimas nesuteikiamas.
Bendro saugojimo prekės turi tą patį aštuoniaženklį KN kodą, tą pačią prekinę kokybę ir tas pačias technines charakteristikas.
3. Kad būtų deklaruotos muitinės sankcionuotiems veiksmams arba naudojimui, bendrai saugomos prekės, kaip ir, tam tikromis aplinkybėmis, identifikuojamos prekės, kurios tenkina 2 dalies antrosios pastraipos sąlygas, gali būti laikomos Bendrijos arba ne Bendrijos prekėmis.
Tačiau taikant pirmąją pastraipą nesudaroma prielaidų paskirti atitinkamą muitinės statusą prekių kiekiui, kuris yra didesnis negu faktiškai tą statusą turintis kiekis, kuris saugomas muitinės sandėlyje arba sandėlyje tuo metu, kai prekės, kurios deklaruojamos muitinės sankcionuotiems veiksmams ar naudojimui, yra išvežamos.
535 straipsnis
1. Tais atvejais, kai laikinojo įvežimo perdirbti arba muitinės prižiūrimo perdirbimo operacijos atliekamos muitinės sandėlių patalpose arba kituose sandėliuose, prekėms, kurios pateiktos šioms procedūroms, mutatis mutandis taikomos 534 straipsnio nuostatos.
Tačiau tais atvejais, kai šios operacijos susijusios su laikinuoju įvežimu perdirbti, kai prekės nelygiavertės ar neperdirbamos muitinei prižiūrint, 534 straipsnio nuostatos dėl bendro saugojimo Bendrijos prekių atžvilgiu netaikomos.
2. Įrašai į apskaitos dokumentus leidžia muitinėms bet kuriuo metu stebėti tikslią visų prekių arba produktų, pateiktų procedūroms, padėtį.
3 SKYRIUS
Laikinas įvežimas perdirbti
1 skirsnis
Bendroji nuostata
536 straipsnis
Šiame skyriuje:
"išankstinis eksportas" - tai sistema, pagal kurią kompensaciniai produktai, gauti iš lygiaverčių prekių, bus eksportuojami prieš pateikiant importo prekes procedūroms, taikant sąlyginio neapmokestinimo sistemą;
"prekių perdirbimas" - tai bet koks importuotų prekių, tiesiogiai ar netiesiogiai pateiktų turėtojo dispozicijai, perdirbimą, kuris yra atliekamas pagal specifikacijas ir vykdytojo, įsteigto trečiojoje šalyje, vardu, paprastai apmokant tik perdirbimo išlaidas.
2 skirsnis
Papildomos sąlygos, susijusios su leidimo suteikimu
537 straipsnis
Leidimas suteikiamas tik jeigu pareiškėjas planuoja reeksportuoti arba eksportuoti pagrindinius kompensacinius produktus.
538 straipsnis
Leidimas taip pat gali būti suteiktas prekėms, kurios nurodytos Kodekso 114 straipsnio 2 dalies c punkto ketvirtojoje įtraukoje, išskyrus:
a) kurą ir energijos šaltinius, išskyrus būtinus kompensacinių produktų tyrimui arba importuotų prekių, kurias reikia taisyti, defektų nustatymui;
b) tepalus, išskyrus būtinus kompensacinių produktų tyrimui, suderinimui ar pašalinimui;
c) įrangą ir įrankius.
539 straipsnis
1. Ekonominės sąlygos laikomos įvykdytomis, išskyrus atvejus, kai paraiška taikoma 73 priede paminėtoms importo prekėms.
2. Tačiau sąlygos laikomos įvykdytomis, kai paraiška taikoma 73 priede paminėtoms importo prekėms, jeigu:
a) paraiška susijusi su:
i) operacijomis, susijusioms su ne komercinio pobūdžio prekėmis;
ii) prekių perdirbimo kontraktais;
iii) perdirbimu kompensacinių produktų, jau gautų perdirbant pagal ankstesnį leidimą, kurį suteikiant buvo atliktas ekonominių sąlygų patikrinimas;
iv) įprastinėmis tvarkymo operacijų formomis, nurodytomis 531 straipsnyje;
v) taisymu;
vi) kietųjų kviečių, klasifikuojamų KN 10011000 subpozicijoje, perdirbimu gaminant tešlos gaminius, klasifikuojamus KN 19021100ir 190219pozicijose; arba
b) bendra importo prekių vienam pareiškėjui vertė per vienerius metus kiekvienam aštuoniaženkliui KN kodui neviršija 150000 eurų; arba
c) pagal Tarybos reglamento (EB) Nr. 3448/93 [8] 11 straipsnį, kalbama apie importo prekes, nurodytas 73 priedo A dalyje, ir pareiškėjas pateikia kompetentingos institucijos išduotą dokumentą, leidžiantį pateikti šias prekes procedūroms, atsižvelgiant į kiekybės apribojimus, nustatytus tiekimo balanso pagrindu.
540 straipsnis
Leidime nurodomos importo prekių identifikavimo kompensaciniuose produktuose priemonės bei metodai ir nustatomos sąlygos tinkamam operacijų atlikimui naudojant ekvivalentiškas prekes.
Apskaitos patikrinimas gali būti priskirtas prie šių identifikavimo metodų arba sąlygų.
3 skirsnis
Nuostatos, susijusios su procedūrų veikimu
541 straipsnis
1. Leidime nurodoma, kokiomis sąlygomis Kodekso 114 straipsnio 2 dalies e punkte nurodytos ekvivalentiškos prekės, turinčios tą patį aštuoniaženklį KN kodą, tą pačią prekinę kokybę ir tas pačias technines charakteristikas kaip ir importo prekės, gali būti naudojamos perdirbimo operacijoms, ir ar iš viso gali būti joms naudojamos.
2. Ekvivalentiškos prekės gali būti aukštesnėje gamybos stadijoje negu importo prekės, jei pagrindinė perdirbimo dalis šių ekvivalentiškų prekių atžvilgiu atliekama savininko įmonėje arba įmonėje, kurioje operacija atliekama jo vardu, išskyrus išimtinius atvejus.
3. 74 priedo specialios nuostatos taikomos tame priede nurodytoms prekėms.
542 straipsnis
1. Leidime nurodoma įforminimo trukmė. Pateisinančiomis aplinkybėmis šis laikas gali būti pratęstas, net jeigu iš pradžių nurodytas laikas yra pasibaigęs.
2. Tais atvejais, kai įforminimo laikas visoms tuo metu procedūroms pateiktoms prekėms pasibaigia konkrečiai nustatytą dieną, leidime gali būti numatyta, kad įforminimo laikas visoms prekėms, kurioms tuo metu vis dar taikomos procedūros, automatiškai pratęsiamas. Tačiau muitinės gali reikalauti, kad šioms prekėms jų nustatytam laikotarpiui būtų paskirti nauji leidžiami, muitinės sankcionuoti veiksmai ar naudojimas.
3. Nepriklausomai nuo to, naudojamas ar nenaudojamas apibendrinimas arba taikoma ar ne 2 dalis, įforminimo laikas šiems kompensaciniams produktams arba nepakeisto pavidalo prekėms negali būti ilgesnis kaip:
a) keturi mėnesiai tais atvejais, kai kalbama apie pieną ir pieno produktus, nurodytus Reglamento (EB) Nr. 1255/1999 1 straipsnyje;
b) du mėnesiai tais atvejais, kai kalbama apie KN 1 skyriuje nurodytų gyvūnų skerdimą, jų nepenint;
c) trys mėnesiai tais atvejais, kai kalbama apie penėjimą (įskaitant skerdimą, jei reikia) gyvūnų, kurių KN kodai yra0104 ir 0105;
d) šeši mėnesiai tais atvejais, kai kalbama apie kitų gyvūnų, nurodytų KN 1 syriuje, penėjimą (įskaitant skerdimą, jei reikia);
e) šeši mėnesiai tais atvejais, kai kalbama apie mėsos perdirbimą;
f) šeši mėnesiai tais atvejais, kai kalbama apie kitų žemės ūkio produktų perdirbimą, kurių rūšis leidžia taikyti eksporto grąžinamųjų išmokų išankstinį mokėjimą, nurodytą Reglamento (EEB) Nr. 565/80 1 straipsnyje, ir kurie perdirbti į produktus ar prekes, nurodytas to paties Reglamento 2 straipsnio b ar c punktuose.
Atliekant tolesnes perdirbimo operacijas arba išimtinėmis pateisinančiomis aplinkybėmis pateikus prašymą laikas gali būti pratęstas taip, kad bendras laikas neviršytų dvylikos mėnesių.
543 straipsnis
1. Išankstinio eksporto atveju leidime nurodomas laikas, per kurį ne Bendrijos prekės turi būti deklaruotos procedūroms, atsižvelgiant į laiką, reikalingą įsigijimui ir nuvežimui į Bendriją.
2. 1 dalyje nurodytas laikas yra ne ilgesnis kaip:
a) trys mėnesiai - prekėms, kurioms taikomas bendras rinkos organizavimas;
b) šeši mėnesiai - visoms kitoms prekėms.
Tačiau šešių mėnesių laikotarpis gali būti pratęstas, kai turėtojas pateikia pagrįstą prašymą, jeigu visas laikotarpis yra ne ilgesnis kaip dvylika mėnesių. Pateisinančiomis aplinkybėmis pratęsimas gali būti leidžiamas netgi pasibaigus pradiniam laikotarpiui.
544 straipsnis
Kad būtų baigtos procedūros arba pateikus reikalavimą grąžinti importo muitus, reeksportu arba eksportu laikoma:
a) kompensacinių produktų pristatymas asmenims, kuriems teisė į atleidimą nuo importo muitų turi pagal 1961 m. balandžio 18 d. Vienos konvenciją dėl diplomatinių ryšių arba pagal 1963 m. balandžio 24 d. Vienos konvenciją dėl konsulinių ryšių ar kitas konsulines konvencijas, arba 1969 m. gruodžio 16 d. Niujorko konvenciją dėl specialių misijų;
b) kompensacinių produktų pristatymas kitų šalių ginkluotosioms pajėgoms, mobilizuotoms valstybės narės teritorijoje, jeigu ta valstybė narė pagal Reglamento (EEB) Nr. 918/83 136 straipsnį suteikia specialų atleidimą nuo importo muitų;
c) civilinio orlaivio pristatymas; tačiau prižiūrinti muitinė leidžia užbaigti procedūras, kai importo prekės pirmą kartą buvo panaudotos gamybai, taisymui, pakeitimui arba civilinio orlaivio ar jo dalių perdarymui, jei turėtojo apskaita leidžia patikrinti, ar procedūros taikomos ir funkcionuoja teisingai;
d) erdvėlaivių ir atitinkamos įrangos pristatymas; tačiau prižiūrinti muitinė leidžia užbaigti procedūras, kai importo prekės pirmą kartą buvo panaudotos palydovų, jų nešančiųjų raketų ir sausumos stočių įrangos ir jų dalių, kurios yra sudedamoji sistemų dalis, gamybai, taisymui, pakeitimui ar perdarymui, jei turėtojo apskaita leidžia patikrinti, ar procedūros taikomos ir funkcionuoja teisingai;
e) naudojimas remiantis atitinkamomis nuostatomis dėl antrinių kompensacinių produktų, kuriuos sunaikinti prižiūrint muitinei draudžiama dėl aplinkosaugos reikalavimų; tuo tikslu turėtojas privalo įrodyti, kad procedūras atlikti pagal įprastas taisykles yra arba neįmanoma, arba ekonomiškai nepagrįsta.
4 skirsnis
Nuostatos, taikomos sąlyginio neapmokestinimo sistemos veikimui
545 straipsnis
1. Prekių pateikimo procedūroms formalumai netaikomi ekvivalentiškų prekių naudojimui perdirbimo operacijoms pagal Kodekso 115 straipsnį.
2. Ekvivalentiškos prekės ir iš jų pagaminti kompensaciniai produktai tampa ne Bendrijos prekėmis, o importo prekės - Bendrijos prekėmis deklaracijos, kuria įforminamos procedūros, priėmimo metu.
Tačiau jeigu importo prekės pateikiamos į rinką dar ne įforminus procedūrų, jų statusas pasikeičia tuo metu, kai jos yra pateiktos į rinką. Išimtiniais atvejais, kai ekvivalentiškų prekių buvimo tuo laiku nesitikima, muitinės, turėtojo prašymu, gali leisti, kad lygiavertės prekės būtų pateikiamos vėlesniu jų nustatytu laiku ir per pagrįstą laiko tarpą.
3. Išankstinio eksporto atveju:
- kompensaciniai produktai priėmus eksporto deklaraciją tampa ne Bendrijos prekėmis, jeigu importuojamos prekės pateikiamos procedūroms,
- importo prekės tampa Bendrijos prekėmis jų pateikimo procedūroms metu.
546 straipsnis
Leidime nurodoma, ar kompensaciniai produktai arba nepakeisto pavidalo prekės gali būti išleisti į laisvą apyvartą be muitinės deklaracijos, nepažeidžiant draudimo ar ribojimo priemonių. Šiuo atveju jie laikomi išleistais į laisvą apyvartą, jeigu, pasibaigus formalumų užbaigimo laikotarpiui, jiems nebuvo įformintas muitinės sankcionuotas veiksmas arba naudojimas.
Atsižvelgiant į Kodekso 218 straipsnio 1 dalies pirmąją pastraipą, deklaracija išleidimui į laisvą apyvartą laikoma pateikta, priimta ir išleidimas suteiktas muitinės formalumų užbaigimo dokumento pateikimo metu.
Produktai arba prekės tampa Bendrijos prekėmis, kai yra pateikiami į rinką.
547 straipsnis
Kompensacinių produktų išleidimo į laisvą apyvartą atveju deklaracijos 15, 16, 34, 41 ir 42 langeliai skiriami importo prekėms nurodyti. Esminė informacija taip pat gali būti pateikta informacijos lakšte INF1 arba bet kuriame kitame deklaraciją lydinčiame dokumente.
548 straipsnis
1. Kompensacinių produktų, kuriems nustatyti importo muitai taikomi remiantis Kodekso 122 straipsnio a punkto pirmąja įtrauka, sąrašas pateikiamas 75 priede.
2. Jeigu kompensaciniai produktai, kurie nėra paminėti 1 dalyje nurodytame sąraše, yra sunaikinami, jie laikomi reeksportuotais.
549 straipsnis
1. Jeigu kompensaciniai produktai arba nepakeisto pavidalo prekės pateikiamos vienai iš sąlyginio neapmokestinimo procedūrų arba įvežamos į I kontrolės tipo laisvąją zoną remiantis 799 straipsniu, arba į laisvąjį sandėlį, arba patalpinamos į II kontrolės tipo laisvąją zoną remiantis 799 straipsniu, tuo būdu leidžiant įforminti procedūras, naudojamas muitinės sankcionuotiems veiksmams arba naudojimui arba juos pakeičiančiuose dokumentuose turi būti viena iš šių nuorodų:
- Mercancías PA/S,
- AF/S-varer,
- AV/S-Waren,
- Εμπορεύματα ET/A,
- IP/S goods,
- Marchandises PA/S,
- Merci PA/S,
- AV/S-goederen,
- Mercadorias AA/S,
- SJ/S-tavaroita,
- AF/S-varor.
2. Jeigu procedūroms pateiktoms importo prekėms taikomos konkrečios prekybos politikos priemonės ir šios priemonės ir toliau taikomos tuo metu, kai nepakeisto pavidalo prekės arba, kompensacinių produktų formos prekės pateikiamos vienai iš sąlyginio neapmokestinimo procedūrų arba įvežamos į I kontrolės tipo laisvąją zoną pagal 799 straipsnį, arba į laisvąjį sandėlį, ar patalpinamos į II kontrolės tipo laisvąją zoną pagal 799 straipsnį, 1 dalyje pateikta nuoroda papildoma vienu iš šių įrašų:
- Política comercial,
- Handelspolitik,
- Handelspolitik,
- Εμπορική πολιτική,
- Commercial policy,
- Politique commerciale,
- Politica commerciale,
- Handelspolitiek,
- Politica comercial,
- Kauppapolitiikka,
- Handelspolitik.
5 skirsnis
Nuostata, susijusi su drobeko sistemos veikimu
550 straipsnis
Jeigu prekėms pagal drobeko sistemą paskirtas muitinės sankcionuotas veiksmas arba naudojimas, nurodytas 549 straipsnio 1 dalyje, šiai nuostatai reikalingos šios nuorodos:
- Mercancías PA/R,
- AF/T-varer,
- AV/R-Waren,
- Εμπορεύματα ET/E,
- IP/D goods,
- Marchandises PA/R,
- Merci PA/R,
- AV/T-goederen,
- Mercadorias AA/D,
- SJ/T-tavaroita,
- AF/R-varor.
4 SKYRIUS
Muitinės prižiūrimas perdirbimas
551 straipsnis
1. Muitinės prižiūrimo perdirbimo procedūros taikomos prekėms, kurias perdirbus gaunami produktai, kuriems taikomi mažesni, negu taikomi importo prekėms, importo muitai.
Procedūros taip pat taikomos prekėms, kurios, kad būtų išleistos į laisvą apyvartą, turi patirti operacijas, užtikrinančias jų atitiktį techniniams reikalavimams.
2. 542 straipsnio 1 ir 2 dalys taikomos mutatis mutandis.
3. Kad būtų nustatyta perdirbtų, laisvai apyvartai deklaruotų produktų muitinė vertė, deklarantas gali pasirinkti bet kurį iš Kodekso 30 straipsnio 2 dalies a, b ar c punktuose nurodytų metodų arba importo prekių muitinę vertę kartu su perdirbimo išlaidomis.
552 straipsnis
1. Ekonominės sąlygos A dalies 76 priede paminėtų prekių rūšių ir operacijų atžvilgiu laikomos įvykdytomis.
Kitų rūšių prekėms ir operacijoms taikomas ekonominių sąlygų patikrinimas.
2. Ekonominės sąlygos prekių rūšims ir operacijoms, paminėtoms 76 priede B dalyje ir nenumatytoms A dalyje, tikrinamos Komitete. Taikomos 504 straipsnio 3 ir 4 dalys.
5 SKYRIUS
Laikinasis įvežimas
1 skirsnis
Bendrosios nuostatos
553 straipsnis
1. Gyvūnai, išskyrus nedidelės komercinės vertės gyvūnus, gimę iš gyvūnų, kuriems įforminamos procedūros, laikomi šioms procedūroms pateiktomis ne Bendrijos prekėmis.
2. Muitinės užtikrina, kad bendras laikas, kurį prekės paliekamos procedūroms tuo pačiu tikslu ir to paties turėtojo atsakomybei, neviršytų 24 mėnesių, net jeigu šios procedūros buvo įformintos pereinant į kitą sąlyginio neapmokestinimo procedūrą, o vėliau vėl įforminta laikinojo įvežimo procedūra.
Tačiau turėtojo prašymu muitinės, remdamosi jų nustatytomis sąlygomis, gali pratęsti šį laikotarpį tiek laiko, kiek prekės nenaudojamos.
3. Kodekso 140 straipsnio 3 dalyje išskirtinės aplinkybės - tai bet kuris atvejis, dėl kurio prekės privalo būti toliau naudojamos, kad būtų pasiektas laikinojo įvežimo procedūros tikslas.
4. Procedūroms pateiktos prekės privalo išlikti tokio pat pavidalo.
Taisymai ir techninė priežiūra, įskaitant rekonstravimą ir nedidelius pataisymus arba priemones, skirtas prekėms išsaugoti arba užtikrinti jų atitiktį naudojimo pagal procedūras techniniams reikalavimams, yra leidžiami.
554 straipsnis
Laikinasis įvežimas su visišku atleidimu nuo importo muitų (toliau - "visiškas atleidimas nuo importo muitų") suteikiamas tik remiantis 555-578 straipsniais.
Laikinasis įvežimas su daliniu atleidimu nuo importo muitų nesuteikiamas vartotinoms prekėms.
2 skirsnis
Visiško atleidimo nuo importo muitų sąlygos
1 poskirsnis
Transporto priemonės
555 straipsnis
1. Šiame poskirsnyje:
"komercinis naudojimas" - tai transporto priemonės naudojimas asmenų arba prekių vežimui už atlygį arba įmonės ekonominei veiklai vykdyti;
"asmeninis naudojimas" - tai ne komercinis transporto priemonių naudojimas;
"vidaus vežimas" - tai asmenų įsodinimas arba prekių pakrovimas Bendrijos muitų teritorijoje, kai vėliau jie išlaipinami arba iškraunami toje teritorijoje.
2. Prie transporto priemonių priskiriamos įprastinės atsarginės dalys, priedai ir juos papildanti įranga.
556 straipsnis
Visiškas atleidimas nuo importo muitų suteikiamas padėklams.
Procedūros įforminamos, kai tos pačios rūšies ir iš esmės tokios pat vertės padėklai yra eksportuojami arba reeksportuojami.
557 straipsnis
1. Visiškas atleidimas nuo importo muitų suteikiamas konteineriams, kurie tinkamoje ir gerai matomoje vietoje turi patvarius žymėjimus, teikiančius šią informaciją:
a) savininko ar operacijos vykdytojo tapatybė nurodant jo tikslų vardą ir pavardę arba nustatytą tapatybės žymėjimą, atmetant tokius simbolius kaip emblemos arba vėliavos;
b) konteinerio, išskyrus keičiamų korpusų, naudojamų kombinuotam geležinkelio transportui, savininko arba operacijos vykdytojo suteikti tapatybės ženklai ir numeriai; jo pakuotės svoris, įskaitant visą stacionariai prie jo pritvirtintą įrangą;
c) konteinerio, išskyrus oro transportui naudojamus konteinerius, priklausomybės šalis, nurodyta visu pavadinimu arba naudojant ISO dviraidį šalies kodą, esantį Tarptautiniuose standartuose ISO 3166 arba 6346, arba nurodant skiriamuosius inicialus, kurie naudojami tarptautiniame vežime keliais, nurodant motorinių transporto priemonių registracijos šalį, arba naudojant skaičius, kai kalbama apie nuimamus kėbulus, naudojamas kombinuotam geležinkelio transportui.
Tais atvejais, kai paraiška leidimui gauti parengiama remiantis 497 straipsnio 3 dalies c punkto pirmąja pastraipa, konteinerius prižiūri Bendrijos muitų teritorijoje atstovaujamas asmuo, kuris visais atvejais gali suteikti duomenis apie jų buvimo vietą, pateikimą ir formalumų užbaigimą.
2. Konteineriai vidaus vežimui gali būti naudojami prieš juos reeksportuojant. Tačiau per kiekvieną sustojimą valstybėje narėje konteineriai gali būti naudojami tik vieną kartą prekių gabenimui, kai jie pakrauti ir numatyti iškrovimui tos pačios valstybės narės teritorijoje, kurioje priešingu atveju jie turėtų keliauti nepakrauti.
3. Pagal 1994 m. sausio 21 d. Ženevos konvencijos dėl muitinės tvarkos, taikomos tarptautiniame transporte naudojamiems bendro fondo konteineriams sąlygas, patvirtintas Tarybos sprendimu 95/137/EB [9], muitinės leidžia užbaigti procedūras, jeigu tos pačios rūšies ir tos pačios vertės konteineriai yra eksportuojami arba reeksportuojami.
558 straipsnis
1. Visiškas atleidimas nuo importo muitų suteikiamas kelių, geležinkelio, oro, jūrų ir vidaus vandenų kelių transporto priemonėms, jeigu:
a) jos registruotos už Bendrijos muitų teritorijos ribų asmens, kuris yra įsisteigęs už tos teritorijos ribų, vardu; tačiau jei transporto priemonės neregistruotos, pirmiau nurodyta sąlyga gali būti laikoma patenkinta, jeigu jos priklauso asmeniui, įsisteigusiam už Bendrijos muitų teritorijos ribų;
b) nepažeidžiant 559, 560 ir 561 straipsnių, jas naudoja už tos teritorijos ribų įsisteigęs asmuo; ir
c) komercinio naudojimo atvejais ir išskyrus geležinkelio transporto priemones, jos naudojamos išimtinai vežimui, kuris prasideda arba pasibaigia už Bendrijos muitų teritorijos ribų; tačiau jos gali būti naudojamos vidaus susisiekimui, jeigu tai numato transporto srityje ir ypač su įleidimu ir operacijomis susijusios galiojančios nuostatos.
2. Tais atvejais, kai 1 dalyje nurodytos transporto priemonės profesionalioje Bendrijos muitų teritorijoje įsteigtoje nuomos tarnyboje yra pernuomojamos asmeniui, įsisteigusiam už tos teritorijos ribų, jos privalo būti reeksportuotos per aštuonias dienas nuo sutarties įsigaliojimo.
559 straipsnis
Bendrijos muitų teritorijoje įsikūrę asmenys naudojasi visišku atleidimu nuo importo muitų, jeigu:
a) geležinkelio transporto priemonės suteikiamos tiems asmenims pagal sutartį, kuria remiantis kiekvienas tinklas gali kaip savais naudotis kitų tinklų geležinkelio riedmenimis;
b) vilkikas prikabintas prie kelių transporto priemonės, registruotos Bendrijos muitų teritorijoje;
c) transporto priemonės naudojamos esant avarinėms situacijoms ir ne ilgiau kaip penkias dienas; arba
d) profesionali nuomos firma transporto priemones reeksportui naudoja ne ilgiau kaip penkias dienas.
560 straipsnis
1. Bendrijos muitų teritorijoje įsikūrę fiziniai asmenys naudojasi atleidimu nuo importo muitų, jeigu jie patys nereguliariai naudoja transporto priemones, remdamiesi registracijos turėtojo, kuris naudojimo metu yra muitų teritorijoje, instrukcijomis.
Tokie asmenys taip pat naudojasi visišku atleidimu asmeniniam raštiška sutartimi išnuomotų transporto priemonių naudojimui, jeigu retkarčiais:
a) grįžta į savo gyvenamąją vietą Bendrijoje;
b) išvyksta iš Bendrijos;
c) jeigu tai leidžia visos suinteresuotos muitinės administracijos.
2. Transporto priemonės reeksportuojamos arba grąžinamos į nuomos tarnybą, įsteigtą Bendrijos muitų teritorijoje, per:
a) penkias dienas nuo sutarties įsigaliojimo laiko 1 dalies a punkte paminėtu atveju;
b) aštuonias dienas nuo sutarties įsigaliojimo 1 dalies c punkte nurodytu atveju.
Transporto priemonės 1 dalies b punkte paminėtu atveju reeksportuojamos per dvi dienas nuo sutarties įsigaliojimo.
561 straipsnis
1. Visiškas atleidimas nuo importo muitų suteikiamas tais atvejais, kai transporto priemonės Bendrijos muitų teritorijoje laikinai registruojamos, turint tikslą reeksportuoti vienu iš šių asmenų vardu:
a) už tos teritorijos ribų įsikūrusio asmens vardu;
b) toje teritorijoje įsikūrusio fizinio asmens vardu, jeigu suinteresuotas asmuo rengiasi pakeisti įprastinę gyvenamąją vietą į vietą, esančią už tos teritorijos ribų.
b punkte nurodytu atveju transporto priemonės privalo būti eksportuotos per tris mėnesius nuo registracijos dienos.
2. Visiškas atleidimas nuo importo muitų suteikiamas tais atvejais, kai transporto priemones komerciniams arba asmeniniams tikslams naudoja fizinis asmuo, įsikūręs Bendrijos muitų teritorijoje ir įdarbintas ar kitaip įgaliotas transporto priemonės savinininko, įsikūrusio už tos teritorijos ribų.
Asmeninis naudojimas privalo būti numatytas darbo sutartyje.
Muitinės gali transporto priemonių laikinąjį įvežimą apriboti pagal šią nuostatą, kai jos naudojamos sistemingai.
3. Visiškas atleidimas nuo importo muitų išimties atvejais gali būti suteiktas, jeigu transporto priemones komerciniams tikslams ribotą laiką naudoja Bendrijos muitų teritorijoje įsisteigę asmenys.
562 straipsnis
Nepažeidžiant kitų specialių nuostatų, nustatomas šis formalumų užbaigimo laikas:
a) geležinkelio transporto priemonėms - 12 mėnesių;
b) kitų nei geležinkelio transporto priemonių naudojimui komerciniams tikslams - laikas, reikalingas transporto operacijoms atlikti;
c) asmeniniams tikslams naudojamoms kelių transporto priemonėms:
- kai jas naudoja studentai - laikas, kurį studentas būna Bendrijos muitų teritorijoje vien mokymosi tikslu,
- kai jas naudoja asmenys, kurie vykdo nustatytos trukmės užduotis - laikas, kurį šie asmenys būna Bendrijos muitų teritorijoje vien tos užduoties atlikimo tikslu,
- kitais atvejais, įskaitant jojimo ar darbiniams gyvūnams ir kinkomojo transporto priemonėms - 18 mėnesių;
d) asmeniniais tikslais naudojamoms oro transporto priemonėms - šeši mėnesiai;
e) asmeniniais tikslais naudojamoms jūrų transporto priemonėms ir vidaus vandenų transporto priemonėms - 18 mėnesių.
2 poskirsnis
Keleivių įvežami asmeniniai daiktai ir sportui skirtos prekės; jūreivių gerbūviui skirtos medžiagos
563 straipsnis
Visiškas atleidimas nuo importo muitų suteikiamas tais atvejais, kai kelionei pagrįstai reikalingus asmeninius daiktus ir sportui skirtas prekes įveža keleivis, kaip apibrėžta 236 straipsnio A dalies 1 punkte.
564 straipsnis
Jūrininkų gerbūvio daiktai visiškai atleidžiami nuo importo muitų šiais atvejais:
a) kai jos naudojamos tarptautinių jūrų maršrutų laivuose;
b) kai jie iškraunami iš tokio laivo, ir įgula laikinai naudoja juos krante;
c) kai juos naudoja tokio laivo įgula kultūrinėse ar socialinėse organizacijose, kurioms vadovauja pelno nesiekiančios organizacijos, arba religinių apeigų vietose, kuriose reguliariai rengiamos pamaldos jūrininkams.
3 poskirsnis
Pagalbos siuntos; medicinos, chirurginė ir laboratorinė įranga; gyvūnai; prekės, skirtos naudoti pasienio zonose
565 straipsnis
Pagalbos siuntos visiškas atleidžiamos nuo importo muitų, jei jos naudojami ryšium su priemonėmis, skirtomis nelaimės padariniams ar panašioms situacijoms, turinčioms poveikį Bendrijos muitų teritorijai, likviduoti ir skirtos valstybinėms institucijoms arba kompetentingų institucijų įgaliotoms organizacijoms.
566 straipsnis
Medicinos, chirurginė ir laboratorinė įranga visiškai atleidžiama nuo importo muitų, kai ji nemokamai paskolinama ligoninės ar kitos medicinos įstaigos prašymu, kuriai tokia įranga yra skubiai reikalinga, o joje šios įrangos trūksta, ir kai ji yra skirta diagnostikai ar gydymui.
567 straipsnis
Gyvūnai, kurie priklauso asmeniui, įsisteigusiam už Bendrijos muitų teritorijos ribų, visiškai atleidžiami nuo importo muitų.
Importo muitais neapmokestinamos toliau išvardytos prekės, skirtos veiklai, atitinkančiai pasienio zonos ypatumus, kaip nurodyta galiojančiuose nuostatuose:
a) įranga, priklausanti asmeniui, įsisteigusiam pasienio zonoje, kuri ribojasi su laikinojo įvežimo pasienio zona, kurią naudoja asmuo, įsisteigęs toje besiribojančioje pasienio zonoje;
b) prekės, naudojamos toje pasienio zonoje esančios infrastruktūros statybai, remontui arba priežiūrai valdžios institucijų atsakomybe.
4 poskirsnis
Garso, vaizdo arba duomenų laikmenos, visuomenės informavimo medžiaga, profesinė įranga; mokymo medžiaga ir mokslinė įranga
568 straipsnis
Nuo importo muitų visiškai atleidžiamos prekės:
a) kuriose yra garso, vaizdo ar duomenų tvarkymo informacijos, skirtos naudoti prieš panaudojant komerciniams tikslams arba nemokamai, arba skirtoms garso takelių įrašams, dubliavimui ar dauginimui; arba
b) skirtos išimtinai visuomenės informavimo tikslams.
569 straipsnis
1. Nuo importo muitų visiškai atleidžiama profesinė įranga:
a) kuri priklauso asmeniui, įsisteigusiam už Bendrijos muitų teritorijos ribų;
b) importuota asmens, įsisteigusio už Bendrijos muitų teritorijos ribų, arba savininko darbuotojo, darbuotojas gali būti įsisteigęs Bendrijos muitų teritorijoje; ir
c) naudojama importuotojo arba jam prižiūrint, išskyrus bendrus audiovizualinius kūrinius.
2. Nuo muitų visiškai neatleidžiama, jei įranga yra skirta naudoti pramoninei prekių gamybai arba pakavimui, arba, išskyrus rankų darbui skirtus įrankius, gamtiniams ištekliams eksploatuoti, pastatams statyti, remontuoti ar prižiūrėti, žemės darbams ir panašiems projektams.
570 straipsnis
Nuo importo muitų visiškai atleidžiama mokymo medžiaga ir mokslinė įranga:
a) kuri priklauso asmeniui, įsisteigusiam už Bendrijos muitų teritorijos ribų;
b) kurią importavo valstybinės ar privačios mokslo, mokymo ar profesinio mokymo įstaigos, kurios iš esmės yra nesiekiančios pelno, naudojama tik mokymo, profesinio mokymo ar mokslinių tyrimų tikslams jų atsakomybe;
c) kuri importuojama pagristais kiekiais, atsižvelgiant į importo tikslą; ir
d) nenaudojama vien komerciniais tikslais.
5 poskirsnis
Pakuotės; liejimo formos, štampai, spausdinimo formos, brėžiniai, eskizai, matavimo, tikrinimo bei bandymo instrumentai ir kiti panašūs dirbiniai; specialūs įrankiai ir instrumentai; prekės, skirtos bandymams atlikti arba bandomos prekės; pavyzdžiai; gamybos pakaitos priemonės
571 straipsnis
Nuo importo muitų visiškai atleidžiama, kai pakuotės:
a) įvežamos pripildytos ir yra skirtos reimportuoti tuščios ar pripildytos;
b) įvežamos tuščios ir yra skirtos reimportuoti pripildytos;
Pakuotės negali būti naudojamos vidaus vežimui, išskyrus atvejus, kai prekės eksportuojamos. Jei pakuotės įvežamos pripildytos, atleidimas taikomas tik nuo to momento, kai jos ištuštinamos.
572 straipsnis
1. Nuo importo muitų atleidžiama, kai liejimo formos, štampai, spausdinimo formos, brėžiniai, eskizai, matavimo, tikrinimo bei bandymo instrumentai ir kiti panašūs dirbiniai:
a) priklauso asmeniui, įsisteigusiam už Bendrijos muitų teritorijos ribų; ir
b) naudojami apdirbamojoje gamyboje asmens, įsisteigusio Bendrijos muitų teritorijoje, ir ne mažiau nei 75 % juos naudojant gautos produkcijos yra eksportuojama.
2. Nuo importo muitų visiškai atleidžiama, kai specialūs įrankiai ir instrumentai:
a) priklauso asmeniui, įsisteigusiam už Bendrijos muitų teritorijos ribų; ir
b) nemokamai suteikiami Bendrijos muitų teritorijoje įsisteigusiam asmeniui prekėms, kurios visos bus eksportuojamos, gaminti.
573 straipsnis
Nuo importo muitų visiškai atleidžiamos:
a) prekės, skirtos bandymams, eksperimentams ar demonstravimui;
b) importuotos prekės, su kuriomis turi būti atliekami patenkinami priėmimo bandymai pagal pirkimo-pardavimo sutartį, numatančią patenkinamus priėmimo bandymus, su kuriomis šie bandymai buvo atlikti;
c) prekės, naudotos šiems bandymams, eksperimentams ir demonstravimams atlikti, negaunant finansinės naudos.
b punkte minimoms prekėms formalumai turi būti užbaigti per šešis mėnesius.
574 straipsnis
Nuo importo muitų visiškai atleidžiama tais atvejais, kai pavyzdžiai įvežami pagrįstais kiekiais ir naudojami tik Bendrijos muitų teritorijoje pristatymo ar demonstravimo tikslais.
575 straipsnis
Nuo importo muitų visiškai atleidžiama tais atvejais, kai vartotojas iš tiekėjo arba remontuotojo laikinai gauna gamybos pakaitos priemones, kol panašios prekės yra pristatomos ar taisomos.
Formalumai užbaigiami per šešis mėnesius.
6 poskirsnis
Prekės, skirtos renginiams ar pardavimui
576 straipsnis
1. Nuo importo muitų visiškai atleidžiamos prekės, kurios bus eksponuojamos parodose arba naudojamos viešajame renginyje, organizuojamame ne vien komerciniais prekių pardavimo tikslais, arba gautos tokiuose renginiuose iš prekių, kurioms įforminamos procedūros.
Išimtiniais atvejais kompetentingos muitinės gali leisti taikyti procedūras ir kitiems renginiams.
2. Nuo importo muitų visiškai atleidžiamos patvirtinimui skirtos prekės, kai jos negali būti importuotos kaip pavyzdžiai, ir siuntėjas iš savo pusės pageidauja parduoti prekes, o siuntėjas gali nuspręsti nupirkti jas po patikrinimo.
Formalumai užbaigiami per du mėnesius.
3. Nuo importo muitų visiškai atleidžiami:
a) meno kūriniai, kolekcionavimo objektai ir antikvariniai daiktai, kaip apibrėžta Direktyvos 77/388/EEB "I priede", importuoti eksponavimo tikslais, siekiant galimo jų pardavimo;
b) prekės, išskyrus naujas prekes, įvežtos parduoti aukcione.
7 poskirsnis
Atsarginės dalys, pagalbiniai įtaisai ir įranga; kitos prekės
577 straipsnis
Nuo importo muitų visiškai atleidžiama, kai atsarginės dalys, pagalbiniai įtaisai ir įranga naudojami prekių, pateiktų procedūrai įforminti, remontui ir priežiūrai, įskaitant rekonstravimą, surinkimą ir išsaugojimą.
578 straipsnis
Nuo importo muitų visiškai atleidžiama tais atvejais, prekės, išskyrus išvardytas 556-577 straipsniuose, arba šių straipsnių nuostatų neatitinkančios prekės įvežamos:
a) retkarčiais ir ne ilgesniam nei trijų mėnesių laikotarpiui; arba
b) susiklosčius konkrečioms situacijoms, neturinčioms ekonominio poveikio.
3 skirsnis
Nuostatos, susijusios su procedūrų taikymu
579 straipsnis
Tais atvejais, kai asmeniniai daiktai, sportui skirtos prekės ar transporto priemonės deklaruojamos žodžiu ar kitu pateikimo procedūrai įforminti veiksmu, muitinės gali pareikalauti pateikti raštišką deklaraciją, kai numatoma su didele importo muitų suma susijusi rizika ar didelis su procedūros taikymu susijusių įsipareigojimų nevykdymo pavojus.
580 straipsnis
1. Pateikimo procedūrai įforminti deklaracijos naudojant ATA/CPD knygeles, priimamos, jei jos yra išduotos dalyvaujančioje šalyje ir patvirtintos bei už jas garantavo asociacija, sudaranti tarptautinės garantijų grandinės dalį.
Jeigu dvišaliuose ar daugiašaliuose susitarimuose nenumatyta kitaip, "dalyvaujanti šalis" - tai ATA konvencijos arba Stambulo konvencijos susitariančioji šalis, priėmusi 1992 m. birželio 25 d. Muitinių bendradarbiavimo tarybos rekomendacijas dėl ATA knygelės ir CPD knygelės priėmimo laikinojo įvežimo procedūrai.
2. 1 dalis taikoma tik tuo atveju, jei ATA/CPD knygelės:
a) yra susijusios su prekėmis ir naudojimu, kuriam taikomos šios konvencijos ar susitarimai;
b) yra patvirtintos muitinės atitinkamoje viršelio dalyje; ir
c) galioja visoje Bendrijos muitų teritorijoje.
ATA/CPD knygelės pateikiamos įvažiavimo į Bendrijos muitų teritoriją įstaigai, išskyrus atvejus, kai ši įstaiga negali patikrinti procedūros sąlygų įvykdymo.
3. Procedūroms įforminti pateiktoms ir ATA knygelėse nurodytoms prekėms 454, 455 ir 458-461 straipsniai taikomi mutatis mutandis.
581 straipsnis
1. Nepažeidžiant specialių ATA/CPD knygelių garantijų sistemų, norint įforminti procedūras pateikiant raštišką deklaraciją, išskyrus 77 priede numatytus atvejus, turi būti pateikiama garantija.
2. Kad būtų lengviau kontroliuoti procedūrų taikymą, muitinės gali reikalauti vesti apskaitos dokumentus.
582 straipsnis
1. Tais atvejais, kai prekėms, pateiktoms procedūrai įforminti pagal 576 straipsnį, formalumai užbaigiami jas pateikiant į laisvą apyvartą, skolos suma nustatoma remiantis apskaičiavimo elementais, atitinkančiais šias prekes išleidimo į laisvą apyvartą deklaracijos priėmimo metu.
Kai prekės, kurioms buvo įforminta procedūra pagal 576 straipsnį, pateikiamos į rinką, laikoma, kad jos pateikiamos muitinei, kai jos yra deklaruojamos dėl išleidimo į laisvą apyvartą prieš pasibaigiant formalumų užbaigimo laikotarpiui.
2. Siekiant užbaigti procedūrą 576 straipsnio 1 dalyje nurodytoms prekėms, jų suvartojimas, sunaikinimas ar nemokamas išdalintos visuomenei renginio metu laikomas reeksportu, jei jų kiekis atitinka renginio pobūdį, lankytojų skaičių ir turėtojo dalyvavimo mastą.
Pirmoji pastraipa netaikoma alkoholiniams gėrimams, tabako gaminiams ir kurui.
583 straipsnis
Tais atvejais, kai prekės, kurioms įforminama procedūra, pateikiamos vienai iš sąlyginio neapmokestinimo procedūrų arba įvežamos į I kontrolės tipo laisvąją zoną, kaip apibrėžta 799 straipsnyje, į laisvąjį sandėlį arba į II kontrolės tipo laisvąją zoną, kaip apibrėžta 799 straipsnyje, sudarant sąlygas užbaigti laikinojo įvežimo procedūrą, dokumentuose, išskyrus ATA/CPD knygeles, arba apskaitos dokumentuose, naudojamuose minėtiems muitinės patvirtintiems veiksmams, arba kituose juos pakeičiančiuose dokumentuose įrašoma viena iš šių nuorodų:
- Mercancías IT,
- MI-varer,
- VV-Waren,
- Εμπορεύματα ΠΕ,
- ΤA goods,
- Marchandises ΑΤ,
- Merci ΑΤ,
- TI-goederen,
- Mercadorias IT,
- VM-tavaroita,
- TI-varor.
584 straipsnis
Bendrai pagal sutartį naudojamoms geležinkelio transporto priemonėms procedūrų įforminimas užbaigiamas tuo metu, kai tos pačios rūšies ir tos pačios vertės, kaip ir atiduotosios asmeniui, įsisteigusiam Bendrijos muitų teritorijoje, geležinkelio transporto priemonės eksportuojamos arba reeksportuojamos.
6 SKYRIUS
Laikinasis išvežimas perdirbti
1 skirsnis
Papildomos sąlygos, susijusios su leidimo išdavimu
585 straipsnis
1. Išskyrus atvejus, kai yra numatyta kitaip, esminiai Bendrijos perdirbėjų interesai nelaikomi smarkiai pažeistais.
2. Tais atvejais, kai pareiškimą leidimui gauti paduoda asmuo, kuris laikinai išvežtas prekes eksportuoja neįformindamas perdirbimo procedūrų, muitinės, remdamosi patvirtinamaisiais dokumentais, atlieka pirminį Kodekso 147 straipsnio 2 dalyje nurodytų sąlygų patikrinimą. 503 ir 504 straipsniai taikomi mutatis mutandis.
586 straipsnis
1. Leidime nurodomi būdai ir priemonės, leidžiančios nustatyti, ar kompensaciniai produktai atsirado dėl laikinai išvežtų prekių perdirbimo, arba patikrinti, ar laikytasi standartinio prekių pakeitimo sistemos naudojimo sąlygų.
Prie tokių būdų ir metodų gali būti priskiriamas ir informacinio dokumento, išdėstyto 104 priede, naudojimas bei apskaitos dokumentų patikrinimas.
2. Tais atvejais, kai perdirbimo operacijų pobūdis neleidžia nustatyti, ar kompensaciniai produktai atsirado dėl laikinai išvežtų prekių, tinkamai pagrįstais atvejais leidimas vis tiek išduodamas, jeigu pareiškėjas gali pasiūlyti pakankamas garantijas, kad perdirbimo operacijoms naudotos prekės turi tą patį aštuonių skaitmenų KN kodą, tą pačią komercinę kokybę ir tas pačias technines charakteristikas kaip ir laikinai išvežtos prekės. Leidime nustatomos procedūros taikymo sąlygos.
587 straipsnis
Tais atvejais, kai remontui turi būti taikomos procedūros, turi būti įmanoma remontuoti laikinai išvežtas prekes, ir šios procedūros netaikomos siekiant pagerinti technines prekių charakteristikas.
2 skirsnis
Nuostatos, susijusios su procedūrų taikymu
588 straipsnis
1. Leidime nurodomas formalumų užbaigimo laikotarpis. Jei leidžia aplinkybės, šis laikotarpis gali būti pratęstas net jei pirminis laikotarpis yra pasibaigęs.
2. Kodekso 157 straipsnio 2 dalis taikoma net jei pradinis laikotarpis yra pasibaigęs.
589 straipsnis
1. Laikinai išvežtų prekių pateikimo procedūrai įforminti deklaracija parengiama laikantis eksportavimo nuostatų.
2. Išankstinio importo atveju, prie išleidimo į laisvą apyvartą deklaracijos pridedamuose dokumentuose yra leidimo kopija, nebent šis leidimas taikomas pagal 497 straipsnio 3 dalies d punktą. 220 straipsnio 3 dalis taikoma mutatis mutandis.
3 skirsnis
Nuostatos, susijusios su neapmuitinimo apskaičiavimo
590 straipsnis
1. Apskaičiuojant išskaičiuotiną sumą, į antidempingo ir kompensacinius muitus neatsižvelgiama.
Šalutiniai kompensaciniai produktai, kuriuos sudaro atliekos, laužas, nuosėdos, nuopjovos ir kitos liekanos, laikomi įskaitytais.
2. Nustatant laikinai išvežtų prekių vertę pagal vieną iš Kodekso 151 straipsnio 2 dalyje nurodytų metodų, laikinai išvežtų prekių krovimo, draudimo ir vežimo į tą vietą, kurioje atliekama perdirbimo operacija arba paskutinė tokia operacija, išlaidos nelaikomos įskaitytomis į:
a) laikinai išvežtų prekių vertę, į kurią atsižvelgiama nustatant kompensacinių produktų muitinę vertę pagal Kodekso 32 straipsnio 1 dalies b punkto i papunktį; arba
b) perdirbimo išlaidas, jeigu laikinai išvežtų prekių vertė negali būti nustatyta pagal Kodekso 32 straipsnio 1 dalies b punkto i papunktį.
Į perdirbimo išlaidas įskaitomos kompensacinių produktų krovimo, draudimo ir vežimo iš vietos, kurioje buvo atlikta perdirbimo operacija arba paskutinė perdirbimo operacija, į įvežimo į Bendrijos muitų teritoriją vietą, išlaidos.
Į krovimo, vežimo ir draudimo išlaidas įeina:
a) komisinis atlyginimas ir apmokėjimas tarpininkams, išskyrus pirkimo komisinį atlyginimą;
b) talpyklų, kurios nėra sudėtinė laikinai išvežtų prekių dalis, kaina;
c) pakavimo išlaidos, įskaitant apmokėjimą už darbą ir pakavimo medžiagų kainą;
d) tvarkymo išlaidos, atsiradusias vežant prekes.
591 straipsnis
Dalinis atleidimas nuo importo muitų perdirbimo operacijos išlaidas imant pagrindu vertei, pagal kurią nustatomas muitas, suteikiamas pateikus prašymą.
Išskyrus nekomercinio pobūdžio prekes, pirmoji dalis netaikoma tais atvejais, kai laikinai išvežtos prekės, kurios neturi Bendrijos kilmės statuso, kaip apibrėžta Kodekso II antraštinės dalies 2 skyriaus 1 skirsnyje, yra išleistos į laisvą apyvartą taikant nulinę muito normą.
Kodekso 29-35 straipsniai mutatis mutandis taikomi perdirbimo išlaidoms, į kurias neįskaitomos laikinai išvežtos prekės.
592 straipsnis
Tais atvejais, kai įmonės dažnai atlieka perdirbimo operacijas pagal leidimą, nenumatantį remonto, muitinės savininko prašymu gali nustatyti vidutinę muito normą, taikomą visoms šioms operacijoms (bendrasis formalumų užbaigimas).
Ši norma nustatoma kiekvienam ne ilgesniam kaip dvylikos mėnesių laikotarpiui ir laikinai taikoma kompensaciniams produktams, tuo laikotarpiu išleistiems į laisvą apyvartą. Kiekvieno laikotarpio pabaigoje muitinės atlieka paskutinį apskaičiavimą ir atitinkamais atvejais taiko Kodekso 220 straipsnio 1 dalies arba 236 straipsnio nuostatas."
29) II dalies V antraštinės dalies 1 skyrius (799-840 straipsniai) pakeičiama taip:
"I SKYRIUS
Laisvosios zonos ir laisvieji sandėliai
1 skirsnis
Bendrosios nuostatos, taikytinos 2 ir 3 skirsniui
1 poskirsnis
Sąvokų apibrėžimai ir bendrosios nuostatos
799 straipsnis
"I kontrolės tipas" - tai kontrolė, kuri daugiausia pagrįsta tuo, kad yra tvora;
"II kontrolės tipas" - tai kontrolė, kuri daugiausia pagrįsta formalumais, atliekamais remiantis muitinio sandėliavimo procedūros reikalavimais;
"operacijų vykdytojas" - tai asmuo, užsiimantis veikla, susijusia su prekių saugojimu, apdorojimu, perdirbimu, pardavimu ar pirkimu laisvojoje zonoje ar laisvajame sandėlyje.
800 straipsnis
Bet kuris asmuo gali kreiptis į valstybių narių muitines, paskirtas Bendrijos muitų teritorijos daliai, kurioje turi būti įkurta laisvoji zona ar laisvasis sandėlis.
801 straipsnis
1. Prašymas leidimui vykdyti statybas laisvojoje zonoje gauti pateikiamas raštu.
2. 1 dalyje nurodytame prašyme nurodoma veikla, kuriai bus naudojami pastatai, ir visa kita informacija, reikalinga valstybių narių paskirtoms muitinėms leidimo išdavimo priežastims patikrinti.
3. Kompetentingos muitinės leidimą išduoda tais atvejais, kai tai nekliudo muitų teisės aktų taikymui.
4. 1, 2 ir 3 dalys taikomos ir tais atvejais, kai pastatas, esantis laisvojoje zonoje, arba pastatas, kuriame yra laisvasis sandėlis, perstatomas.
802 straipsnis
Valstybių narių muitinės Komisijai perduoda informaciją apie:
a) Bendrijoje esančias ir veikiančias laisvąsias zonas pagal 799 straipsnyje nurodytą klasifikavimą;
b) paskirtas muitines, kurioms turi būti pateiktas 804 straipsnyje nurodytas prašymas.
Komisija paskelbia a ir b punktuose nurodytą informaciją Europos Bendrijų oficialiajame leidinyje, C serijoje.
2 poskirsnis
Prekių apskaitos dokumentų patvirtinimas
803 straipsnis
1. Operacijų vykdytojo veikla leidžiama tik tada, kai muitinė patvirtina prekių apskaitos dokumentus, minimus:
- I kontrolės tipo laisvosios zonos atveju - Kodekso 176 straipsnyje,
- II kontrolės tipo laisvosios zonos atveju - Kodekso 105 straipsnyje.
2. Patvirtinimas pateikiamas raštu. Jis suteikiamas tik asmenims, pateikiantiems visas būtinas garantijas, susijusias su laisvųjų zonų ir laisvųjų sandėlių veiklą reglamentuojančių nuostatų taikymu.
804 straipsnis
1. Prašymas patvirtinti prekių apskaitos dokumentus, pateikiamas raštu valstybės narės, kurioje yra laisvoji zona ar laisvasis sandėlis, paskirtai muitinei.
2. 1 dalyje minimame prašyme nurodomos numatomos veiklos rūšys, ši informacija laikoma Kodekso 172 straipsnio 1 dalyje minimu pranešimu. Jame pateikiami šie duomenys:
a) išsamus prekių apskaitos dokumentų, kurie yra ar bus vedami, aprašymas;
b) prekių, su kuriomis siejamos šios veiklos rūšys, pobūdis ir muitinis statusas;
c) atitinkamais atvejais - muitinės procedūra, kuri turės būti taikoma tos veiklos rūšims;
d) bet kuri kita tinkamam nuostatų taikymui muitinei reikalinga informacija.
2 skirsnis
Nuostatos, taikomos I kontrolės tipo laisvosioms zonoms ir laisviesiems sandėliams
1 poskirsnis
Kontrolė
805 straipsnis
Tvora, juosianti laisvąsias zonas, turi būti tokia, kad muitinės galėtų atlikti priežiūrą už laisvosios zonos ribų ir užkirstų kelią bet kurių prekių neteisėtam išvežimui iš laisvosios zonos.
Laisviesiems sandeliams pirmoji pastraipa taip pat taikoma mutatis mutandis.
Teritorija, esanti iš kart už tvoros, turi būti tokia, kad leistų taikyti tinkamą muitinės priežiūrą. Patekti į šią teritoriją galima tik gavus minėtų institucijų leidimą.
806 straipsnis
Laisvosios zonos ar laisvojo sandelio prekių apskaitos dokumentai, kurie turi būti vedami, visų pirma apima:
a) duomenys apie ženklus, identifikavimo numerius, pakuočių skaičių ir rūšis, prekių kiekį ir įprastinį komercinį prekių aprašymą bei, kai tai svarbu, konteinerio identifikavimo numerius;
b) informaciją, sudarančią sąlygas bet kuriuo metu vykdyti prekių, visų pirma jų buvimo vietos, muitinės sankcionuotų veiksmų ar joms numatyto naudojimo baigus saugoti laisvojoje zonoje ar laisvajame sandelyje ar jų grąžinimo į kitą Bendrijos muitų teritorijos dalį, priežiūrą;
c) informacinius duomenis apie transporto dokumentą, naudojamą įvežant ir išvežant prekes;
d) muitinio statuso nurodymą ir, jei tai svarbu, informacinius duomenis apie sertifikatą, patvirtinantį šį statusą, minimą 812 straipsnyje;
e) duomenis apie įprastines tvarkymo operacijas;
f) atitinkamais atvejais - vieną iš 549, 550 ar 583 straipsniuose minimų žymų;
g) duomenis apie prekes, kurioms, išleidus jas į laisvą apyvartą ar laikinai įvežus, nebūtų taikomi importo muitai ar prekybos politikos priemonės ir kurių naudojimas ar paskirties vieta turi būti patikrintos.
Muitinės gali nereikalauti pateikti tam tikrą informaciją, jei ji neturi įtakos laisvosios zonos ar laisvojo sandelio priežiūrai ar kontrolei.
Kai apskaitos dokumentai turi būti vedami muitinės procedūros atlikimo tikslais, šiuose apskaitos dokumentuose esančios informacijos prekių apskaitos dokumentuose gali ir nebūti.
807 straipsnis
Laikinojo įvežimo perdirbti procedūra ar muitinės prižiūrimo perdirbimo procedūra kompensaciniams produktams, perdirbtiesiems produktams ar nepakeisto pavidalo prekėms laisvojoje zonoje ar laisvajame sandėlyje užbaigiama padarant įrašą laisvosios zonos ar laisvojo sandėlio prekių apskaitos dokumentuose. Nuorodos į tokio įrašo duomenis įrašomos į laikinojo įvežimo perdirbti procedūros apskaitos dokumentus ar muitinės prižiūrimo perdirbimo procedūros apskaitos dokumentus.
2 poskirsnis
Kitos nuostatos, susijusios su I kontrolės tipo laisvosios zonos ir laisvųjų sandėlių eksploatavimu
808 straipsnis
Bendrijos aktuose numatytos prekybos politikos priemonės taikomos ne Bendrijos kilmės prekėms, atvežtoms į laisvąją zoną ar laisvąjį sandėlį tik tokiu mastu, kuris atitinka prekių įvežimą į Bendrijos muitų teritoriją.
809 straipsnis
Tais atvejais, kai skolos muitinei apskaičiavimo elementai, į kuriuos reikia atsižvelgti, yra tie, kurie taikomi iki 72 priede nurodytų įprastinių tvarkymo operacijų įvykdymo prekėms, pagal 523 straipsnį gali būti įforminamas informacinis lakštas INF8.
810 straipsnis
Maisto produktų sandėlis gali būti įsteigtas laisvojoje zonoje ar laisvajame sandėlyje pagal Reglamento (EB) Nr. 800/1999 40 straipsnį.
811 straipsnis
Reeksportuojant ne Bendrijos kilmės prekės, kurios nėra iškrautos arba kurios yra perkrautos, Kodekso 182 straipsnio 3 dalyje nurodyto pranešimo nereikalaujama.
812 straipsnis
Jeigu muitinės patvirtina prekių Bendrijos kilmės ar ne Bendrijos kilmės statusą pagal Kodekso 170 straipsnio 4 dalį jos naudoja blanką, atitinkantį 109 priede pateiktą pavyzdį ir vadovaujasi to priedo nuostatomis.
Operacijos vykdytojas patvirtina prekių Bendrijos kilmės statusą naudodamas tą blanką, kai ne Bendrijos kilmės prekės išleidimui į laisvą apyvartą deklaruojamos pagal Kodekso 173 straipsnio a punktą, įskaitant atvejus, kai užbaigiamas laikinojo įvežimo perdirbti ar muitinės prižiūrimo perdirbimo procedūrų įforminimas.
3 skirsnis
Nuostatos, taikomas II kontrolės tipo laisvosioms zonoms
813 straipsnis
Nepažeidžiant 1 skirsnio ir 814 straipsnio nuostatų, muitinio sandėliavimo procedūroms numatytos nuostatos taikomos II kontrolės tipo laisvajai zonai.
814 straipsnis
Kai ne Bendrijos kilmės prekės, kurios nėra iškrautos ar kurios yra tik perkrautos, į laisvąją zoną įvežamos taikant procedūros įforminimą asmens pageidaujamoje vietoje ir vėliau reeksportuojamos taikant tą pačią procedūrą, muitinės gali atleisti operacijos vykdytoją nuo įpareigojimo informuoti kompetentingą muitinės įstaigą apie kiekvieną šių prekių atvežimą arba išvežimą. Šiuo atveju kontrolės priemonės taikomos atsižvelgiant į konkrečios situacijos pobūdį.
Trumpalaikis prekių saugojimas, susijęs su šiuo perkrovimu, laikomas neatskiriama perkrovimo dalimi."
;
30) 859 straipsnis iš dalies keičiamas taip:
a) 6 punktas pakeičiamas taip:
"6. Tais atvejais, kai prekės yra laikinai saugomos arba pateikiamos muitinės procedūrai įforminti, prekės išvežamos iš Bendrijos muitų teritorijos arba jos įvežamos į I kontrolės tipo laisvąją zoną, kaip apibrėžta 799 straipsnyje, arba atvežamos į laisvąjį sandėlį neužbaigus reikalingų formalumų.";
b) 9 punktas pakeičiamas taip:
"9. Laikinai įvežant perdirbti ir vykdant muitinės prižiūrimą perdirbimą, viršijant terminą, nustatytą muitinės formalumų užbaigimo dokumentui pateikti, jei laiku paprašius pratęsti, terminas galėjo būti pratęstas.";
c) pridedamas šis 10 punktas:
"10. Viršijant terminą, nustatytą laikinam išvežimui iš muitinės sandėlio, jei laiku paprašius pratęsti, terminas galėjo būti pratęstas.";
31) 10 priedas papildomas taip:
"6309 | Dėvėti drabužiai ir kiti dėvėti dirbiniai | Surinkimas ir pakavimas gabenimui" |
32) 37 priedo I dalies B skirsnio 2 poskirsnio f punkto aa papunktis papildomas šia pastraipa:
"Kai leidime dėl E tipo sandelio numatomas D tipui nustatytų procedūrų taikymas, reikalingi 33 ir 47 langeliai.";
33) 37a priedas iš dalies keičiamas pagal šio reglamento I priedą;
34) 38 priedas iš dalies keičiamas pagal šio reglamento II priedą;
35) 45a priedas iš dalies keičiamas pagal šio reglamento III priedą;
36) 47a priedas iš dalies keičiamas pagal šio reglamento IV priedą;
37) 67-103 priedai pakeičiami šio reglamento V priede pateiktu tekstu (67-77 priedais);
38) 105, 106 ir 107 priedai išbraukiami.
2 straipsnis
1. Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
2. 1 straipsnio 1-30 punktai ir 32-38 punktai taikomi nuo 2001 m. liepos 1 d.
3. Iki muitinės nustatytos dienos ir ne vėliau kaip iki 2004 m. kovo 31 d. kiekvienas leidimas, suteikiantis įgaliotojo gavėjo statusą, atitinka Reglamento (EEB) Nr. 2454/93 408a straipsnį.
Iki 2004 m. sausio 1 d. Komisija įvertina Reglamento (EEB) Nr. 2454/93 408a straipsnio įgyvendinimą ryšium su to reglamento 367-371 straipsniais. Įvertinimas remsis padedant valstybėms narėms parengta ataskaita. Komisija, remdamasi komiteto procedūra ir jos laikydamasi, gali nuspręsti, ar ir kokiomis sąlygomis būtina atidėti pirmojoje pastraipoje minimą datą.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gegužės 4 d.